
GODINA XI. 


BROJ 7. 


U ZAGREBU, OŽUJAK 1928. 

OMLADINA 

LIST ZA ZABAVU I POUKU SREDNJOŠKOLSKE MLADEŽI 


ONI SA PUTA. 


Gle onoga mališana, u kakvoj je bijedi, 

Od zime mu obrazići modrikasto bi’jedi; 

U dronjavom svom odijelcu prozebo je cio, 
Dok je male mrzle prste u njedarca skrio. 

Njegova sirota mati uz kraj puta sjela, 

I prosjaci od nevolje milosrdna djela ... 

Duge sate čeka tako, da joj ljudi dadu 
Smilovanja svoga — pomoć njenom teškom jadu. 

A koliko nada mine u sjajnome ruhu ... 

I badava mati pruža za njom ruku suhu! 

Kad bi imo, ti bi dao pomoći im svake. 

A znate li kako teško srce od tog strada, 


0, kako je njima gorka ona kora hljeba, 

Koliko molbi, uzdisaja, koliko zebnje treba! 

Ali nijesu ovi sami, koliko takvih ima, 

Koliko ih dnevno sretneš na svim putevima! 

A ti brate, što zapažaš nevoljnike take, 

Kad bi imo, ti bi dao pomoći im svake. 

Od svog malog daješ malo, — al se desit znade 
Ni u tebe najmanjega darka ne imade. 

Ali ti ćeš tada makar k njima prozboriti: 
»Nemam brate, drugi put će, ako Bog da, biti!« 

A oni će zahvaliti, ko da si im dao; 

Nevoljniku makar ne će biti tako žao. 


Katica Agić. 


Ljubezne i tople riječi treba svima, svima, 
Pogotovo ovakvim jadnim bijednicima! ... 


ŠTO ČEKAM? 


Prolaze dani, sporo i tužno 
Ko nemoćni starci. 

Ne donose ništa, a uzimlju sve. 

Okrutni su, 

Jer nikada ... 

Nikad ne vraćaju, što su uzeli pusti. 

Suznim očima pratim svoj život, 

Koji sumoran i drhtav nečujno 
Prolazi, 

I zajedno s tim danima nestaje ... 

S danima tim, koji mu malo po malo 
Uzimlju sve 

I grubim ga rukama vuku 
Po stazi života. 

Jedina su utjeha noći, 

Drage i tople noći, 

Koje su uvijek dobre i blage, 

Jer se u njihovoj blagoslovljenoj smirenosti 
Stvaraju nade, razlijeću čežnje 
I snovi... 


I kada me one ostavljaju, plačem, 
Plačem, jer znam, da uzalud pružam ruke 
U prazninu i pustoš, 

Da uzalud čekam na nešto, 

Što nikada doći ne će. 

Jer znam 

Jedino, što imam, da su 
Isprazne čežnje, 

Neispunjene nade 
I tiha strpljiva bol... 

Jer znam, 

Da su to jedini drugovi moji 
Na stazi života. 

Sve ja to znam, 

Ali kad odlaze dani i padaju drage 
Srebrom protkane noći, 

Ja drhtavom rukom brišem suzne oči 
I opet čeznem, nadam se 
I čekam ... 


Ivanka Vujčić, 

MOJE SELO. 


Kućice se b'jele 
Oko crkve male. 
Tu su se uz brdo 
Sitne poredale. 


Podno sela pastir 
Stado svoje pase 
I frulom izvodi 
Milozvučne glase. 


Oko sela njive, 
Polja, šume, gore, 
Potoka valovi 
Veselo žubore. 


A na brdu gore 
Groblje staro mrije, 

Dok seoce moje, 

0 životu snije. 

Magda Vj. Bošković, 


VRATAR KOD ZLATNE ZVIJEZDE. 


(Nastavak) 


Tako ije za dugo vremena Joža iz svoga skro- 
višta neviđen pribivao ručkovima i večerama go¬ 
spodina kapelana i naslađivao se zvonkim smije¬ 
hom njegovim, koji je napunio sobu, bilo u njoj 
malo ili mnogo ljudi. I svi su se smijali s njim pa 
i Joža krivio u svome zatvoru svoja usta i oči 
mu se sjale i pratile svaki kret veseloga sveće¬ 
nika. A čim bi otišao — nije nikada dugo sjedio, 
nego tek da pojede ručak i da pročita novine i 
između toga ispalivši kišu šala i veselih besjeda 
unaokolo — otišao »na dužnost«, a onda se Joži 
smjesta smrkao svijet. Kao da je zašlo sunce, to¬ 
plo i zlatno sunašce, pa je odsada samo živio i 
disao s nadom, da će osvanuti nov dan a s njim 
njegov »gospodin«. I ništa nije toplije želio u 
svome malome životu, nego da mu se jednom 
samo nadaje zgoda i sreća, pa da podvori — samo 
jedan jedini put — da podvori svojega gospodina 
On se pretrgao u poslu, dvorbi na trki, po kući 
uzduž i poprijeko, samo da ulovi koji hip, pa da 
skoči na vrata gospodske sobe, da proviri unutra 
i da vidi, je li gospodin tamo i ne treba li mu što¬ 
god, a nema slučajno nikoga, da ga podvori, da 
Bog da! 

I jednoga dana procvala mu sreća. Časom 
izišao konobar, a na stolu nije bilo bibera. »Bi- 
bera«, vikne jedan od gospode sa stola i taj go¬ 
spodin bio je sam glavom Jožin »gospodin«. Joža 
skoči kao uboden, kad se vika za biberom po¬ 
novila. Skoči, jer nije bilo konobara ni blizu ni 
daleko, pograbi prvu bibernicu, koju je ugledao i 
odnese je k stolu. Nosio ju je obim rukama i 
pruži gostu, kao kakav slatki napitak. 

Gospodin držeći žlicu u ruci samo omahne 
spram Jože i ne gledajući ga rekne: 

— Tamo metni. 

Joža metne, ali ostane da stoji i gleda u go¬ 
spodina sjajnim crnim očicama. 

— No, šta bi ti još htio? upita dobrostivo 
gospodin. 

Joža ne odgovara, samo mu se preko lica 
prelio blažen smiješak. 

I u tome zar smiješku valjda je nešto bilo 
osobito, jer se gospodin odloživši žlicu pozornije 
zagledao Joži u lice i onda veselo kliknuo: 

— Ohoho! Pa to si ti, Joža mali, pikolo, ko- 
nobarče, parče. No kad si me tako dobro dvorio, 
evo ti! 


I s tim riječima tutne Joži u šaku bakren 
novčić. 

Joža još uvijek stoji, novčić i ne pogleda, 
samo se smije preko svega lica i još dalje, preko 
oba crvena uha, pa se blaženo zagledao u gospo¬ 
dina. To se on zar sada razgovara s Njim, s Njim! 
Imao je samo jednu brigu, da se ovaj blaženi čas 
ne bi prebrzo svršio. Samo da ne dođu konobari 

— A nu, more, još si tu? pozapita gospodin 
između dva zalogaja. 

Joža razbijao mali svoj mozak, što bi samo 
sada mogao odmah da kaže. I dođe mu sjajna 
misao. Nije li slušao, kako konobari zapitkuju 
goste? Bože pomozi! I Joža se ojunači: 

— Trebate li još šta? izvali kao iz puške pi¬ 
tanje vas uzbuđen i gotov, da se za svoga gospo¬ 
dina razleti na sve četiri strane. 

— Da li šta trebam? No kad već hoćeš do¬ 
hvati mi one novine tamo, što na njima piše 
Pozor. 

Joža skoči i odskakuta kao zec k stolu, gd 
su bile naslagane nekolike novine. Premetne ih 
i izvuče zatražene, pa ih dižući u vis kao barjak 
donese gostu. 

— Evala, momče. A umiješ li ti čitati? 

— Ne umijem. 

— Pa kako si pronašao novine? 

— Poznam ih. 

— Tako, a po čemu ih poznaš? 

— Pa eto po pismu. 

— No baš si mi čudan svat. Ne umiješ čitati 
a poznaš pismo! A tko te naučio, da poznaš 
pismo? 

— Tetka Julka. 

— Tako, tako, tetka Julka. A u školu zar 
ne ideš? 

— Ne idem. 

— Ne ideš. A izašto ne? 

— Ne znam. 

— Zar nemaš oca ni majke? 

— Nemam. 

— A što ovdje radiš? 

— Stojim za vratima. 

— Stojiš za vratima. Zar je i to zanat. 

— Tetka je Julka tako kazala. 

— No pa dobro. A umiješ li se Bogu moliti ’ 

— Umijem oče naš i zdravomariju. 

SOLINSKO POLJE S OKOLICOM. 


— No pa i to je nešto. A bi li ti htio ići u 
školu? 

— Bih! Ali — tamo tuku djecu .., 

— Dobru ne tuku, samo rđavu .. . 

Gim je došao razgovor dovle, odjednom je 
bilo, kao da su se pred Jožom otvorila nepoznata 
vrata u odavna željeni svijet i on osjeti u isti hip 
nenadanu, neodoljivu želju i potrebu: školu! 

I — ta je škola doista i došla. I on je jednoga 
dana uljezao u taj novi svijet kao suha spužva 
kad zađe u vodu. To isu bili danci i godine — pa 
makar samo cigle dvije — ama o njima će mi¬ 
sliti i živjeti, dok je u njemu duša kao o jedinom 
svijetlu, što je ikada svijetlilo u njegovu tako bez¬ 
nadno sivom i mrkom živovanju. 

Pir vi put smio je Joža da izađe iza vrata 
Zlatne zvijezde, gdje je pročamio na hrpi smetlja 
sitne godinice svoga života. Izašao iz onih krpa \ 
tralja, ijer ga je izvela velika bijela ruka gospo¬ 
dina kapelana, snažna i jaka ruka, ne da i dalje 
posluje preko svojih sila poslove odraslih, nego 
da kao ostala varoška djeca pođe u školu s 
torbom na ramenima i s knjigom u njoj, da sjedne 
s ostalom djecom u klupu i da sluša, naročito da 
sluša i gleda svoga gospodina. Volio je školu : 
djecu, da i djecu, makar su mu se sprdala poradi 
njegove grbe i velikih ušiju, volio i staroga učitelja, 
premda je od njega svaki dan slušao, da je nedo- 
tupavan i glup, a to jadan imao samo tvrdu glavu 


— valjda od silnih bubotaka, što ih je pobrao u 
svom mladom vijeku — pa nije propuštala tajne 
školske mudrosti osim s velikom strpljivosti. A 
ove, čini se, nije bilo mnogo u toga učitelja. Je V 
tko već čuo, da netko pozna pismo a ne zna či¬ 
tati, ili znao brojati, a ne znao računati! I još 
koješta Joža znao i opet i ne znao! I makar su 
Jožu i tu proganjali buboci po tvrdoj glavi, on 
je ipak sve volio: i đake i školu i učitelje i sve 
samo zato, jer je tu bio i njegov gospodin kate¬ 
heta. Za Jožu i bila je čitava škola u ova tri sata, 
u kojima je dolazio vjeroučitelj, da kod njih 
ostane po jedan sat i da ih uči. Ostale dane nije 
ni brojao, osim što ih je strpljivo prečekao, da bi 
dočekao one, koji su mu donosili njegovu je¬ 
dinu radost. I dogodilo se, da mu se gospodin 
kateheta u školi učinio sasvim drukčijim nego 
tamo u Zlatnoj zvijezdi. Tamo je bio samo veseo 
i oko sebe širio smijeh i veselje, ama u školi bio 
je takav, da to Joža ne bi znao ni kazati. Doduše 
i tu se smijao i šalio s djecom i bio je mnogo 
mnogo prijazniji nego mrki stari učitelj, što je 
toliko grdio i velikom šibom tukao djecu. A tukao 
je uvijek samo one u traljavim haljinama. Go¬ 
spodsku djecu, koja su ostajala na »repeticiji«, 
nije tukao, makar su bila isto tako zločesta kao 
i ona siromašna, samo je — mjesto po njima — 
udarao pred njima palicom po klupi. To se Joži 
u ostalom i činilo u redu makar bi takvom zgodom 

palica i njega ošinula i to ljudski, a to valjda zbog 
toga, već što je malo okrenuo glavu u stranu, da 
vidi, jesu 1’ se dečki uplašili. Jer inače on, Joža, 
možebiti jedini u čitavom razredu sjedio je uvijek 
mimo na svome mjestu i grčevito se rukama 
držao klupe, kako je to zapovjedio gospodin uči¬ 
telj. To idu uostalom nije mnogo koristilo, jer je 
i izim onih izuzetnih zgoda obilno podobivao i 
šibe i bubotke, i činilo mu se to sasvim u redu. 
Ta zato je eto i išao u školu! 

Drugačije bilo je to, kad bi dolazio gospodin 
kateheta. Ovo ti vam je onda bilo sasvim druga 
škola! Tu nije bilo ni šiba, ni grdnje, a doduše 
nije bilo baš mnogo ni zločestoće. Samo je bilo 
mnogo veselja i smijeha. A onda posred toga ve¬ 
selja odjedamput znala se stvoriti tišina i mir, da 
bi se čulo i zujanje mušice. Gospodin je kateheta 
učio! što su od sada bili bogati danci maloga Jože, 
jadnoga siročeta iza vrata Zlatne zvijezde. Što je 
bio ovaj zemaljski svijet spram onoga, što mu ga 
je pred dušom otvorio gospodin kateheta! Štogod 
je on učio, bila su mu sama objavljenja, koja su 
došla od samoga oca nebeskoga i ravno pred si¬ 
romašnoga Jožu, da pred njim saspu sve blago 
rajsko. 

loža je gutao takehetine riječi kao išušena 
zemlja što guta kišu. On se njima hranio i pojio 
kao uveo cvijetak, što pije jutarnju rosicu. Sjedio 
je nepomično kao kip, čisto mu se prsti upijali u 
iscrvotečenu klupu. Ne skida očiju s učiteljevih 
sjajinih modrih očiju, s njegova bijeloga lica i na¬ 
smijanih usta. Od samoga strahopočitanja zabo¬ 
ravio i svoju žarku želju, da mu se samo jednom 
bliže prikučiti, kao ostala djeca, koja su se bez 
straha i zazora kupila oko katehete, kad bi pri¬ 
čajući sjedao među njih nasred klupa, i to sasvim 
blizu k njemu se tiskali, da su se čak doticali 
njegove crne haljine. 

Ne, to nije bilo za njega, za siroče. Zar nije 
već dosta, da cinije slušati i izdaleka gledati kroz 
oči svoga učitelja u jedan novi svijet, koji se pred 
njim otvarao. Što je bio divan taj svijet i divna 
škola, u kojoj su se učile takve nauke. Koliko su i 
drugi đaci slušali, nikome se te riječi učitelja ni- 
jesu tako duboko ukopale kao Joži. Neka je i bio 
za druge nauke nedo tupav an, u vjeronauci bio 
je najbolji. Svaku je riječ upamtio i do zgode bez 
pogreške odgovarao. I njega je sam gospodin ka¬ 
teheta javno hvalio pred drugima, da mu je naj¬ 
bolji đak. Molim vas! A ipak, Joža se nije uzo¬ 
holio ,nimalo. Oholost je težak grijeh. Joža je bio 
i ostao skroman, ostao je skroman, jer je ljubio 
svoga dobroga učitelja, a ljubav čini dušu skrom- 
nom. 

Sve to našlo se u tom svijetu, u koji ga je 
vodila učiteljeva riječ. U tome svijetu nema uda¬ 
raca ni nogom ni šakem, tu nema zla, jedino je 
zlo grijeh i krivnja. Sve drugo, što dolazi izvana, 
siromaštvo i bijedu, ljudsku nepravdu i zlobu 
treba strpljivo snositi, kao što je snašao Job sla 
veći i hvaleći Boga, i zato ga je i stiglo carstvo 
nebesko. I Još valja opraštati onima, koji nam 
učine kakvo zlo. Oh koliko je žudio, da bi mogao 
biti kao mali Izak, poslušni sin bogobojaznoga 
oca, pa da se žrtvuje za ljubav očevu, ili kao mali 
bezazleni Josip, kojemu se neljubav bratska tako 


divno obratila u sreću i on kraljevski opraštao 
raskajaloj braći nepravdu. Ili čak kao djetešce 
Isus, koji je živio u skromnom domu očinskom, 
pun svetosti božanske, pokornosti roditeljima i 
potresnog trpljenja neiskazanih muka — on ne¬ 
dužan kao janje a za grešne i zločeste ljude! 

Joža je tu osjetio najdivnije i za čitav život 
neprolazne potresaje duše. Slušajući topilo mu se 
malo srce i točilo na oči vruće suze ganuća i lju¬ 
bavi. A učitelj, čije isu riječi izvele ovo čudno bu¬ 
đenje jedne donle zapuštene i zaspale duše, nije 
mogao da ne primijeti, što je tu proizvela njegova 
besjeda. Je li osjetio i on možda, prvi i jedini put; 
pravo zadovoljstvo i čistu hvalu za isvoje nastav¬ 
ničko djelo od mnogo godina? Jer plodovi truda 
naših rijetki su i malobrojni, i neka sazri i jedna 
samo jabuka na stablu života, neka je i mala ^li 
slatka i bez mane, a među stotinama duša jedna 
se potrese od naših riječi i popne u visove po- 
božnosti, ljubavi i dobrote, zalog je, da djelo nije 
propalo, da će sjeme živjeti i možda u poznija 
vremena jednom i ploda donijeti. 

Joža je bio sretan u svojoj školi, sretan bez 
ostatka. Tu sreću nijesu mogle da pomute ni¬ 
kakve grdnje ni psovke ni oni nezaobilazni bu- 
boci kelnera, kojima su ga tako obilno darivali u 
Zlatnoj zvijezdi — ovaj put i od zavisti, jer šta 
će jednoj prepukloj sirotinji, koja živi od milosti 
tuđih ljudi — škola? To su se valjda koji put pi¬ 
tali i sami ti gospodari, ali iz nehaja i dopustili 
s tim više, što ih nije ništa stajalo, jer je sve tro¬ 
škove oko školovanja Jožina nosio gospodin ka¬ 
pelan. A Joža, možda i nesvijesno osjećajući, da 
treba zaslužiti svoju sreću, u izvanškolske je vri¬ 
jeme i dalje pomagao u Zlatnoj zvijezdi, radio i 
služio s udvojenom snagom i pažnjom, samo da 
bi sve zadovoljio i da bi noću kraj sitnoga žiška 
mogao da uči i da tuvi u svoju siromašnu glavu, 
što je samo htjelo i moglo u nju da stane. I do¬ 
duše stalo je i htjelo samo ono, što je dolazilo od 
gospodina katehete, svoj ostaloj nauci je pristup 
u tu zastrašenu dušu bio i ostao mučan i težak. No 
Joža je strpljivo prignuo glavu pod dugačkom ši¬ 
bom gospodina učitelja, strpljivo podnašao i za- 
dirkivanja drugova, jer nije li baš On učio, da 
treba strpljivo snositi nevolje života, kao što je 
i gospodin Isus? I nije li mu za sve to donosilo 
sjajnu zadovoljštinu već i to, što ga je dotbri vjero¬ 
učitelj branio i od drugova njegovih i od slijepe 
strogosti staroga učitelja? Štaviše još su tu bile i 
one pohvale, da najbolje zna katekizam i bibliju 
i nije li tu Joža u plahoj svojoj dušici osjetio prvi 
put slavu svijeta i njenu slast? A možda i nije. 
Ta bio je i on za to suviše budalast. Ali — bla¬ 
ženi siromasi duhom! Joža je bio blažen, da nije 
mogao biti blaženiji. 

Pa ipak to je blaženstvo moglo još i da po¬ 
raste i ono je poraslo tako, da je malone bilo i 
preveliko i od slasti čisto i boljelo. Jer eto što 
se desilo. Ništa manje ni više, nego će gospodin 
kateheta, on sam glavom, biti Joži kumom na 
krizmi! Ne treba istom reći, da je to bio vršak 
svega Jožina života. Ne možda poradi toga, što 
je tim povodom dobio prvo novo odijelo, taman 
za nj skrojeno, ni poradi lijepoga molitvenika sa 
crvenim vezom i množinom pobožnih sličica — a 

sličice bila su strast Jožina maloga srca! — pa 
ni poradi ručka, gdije je prvi put u životu sjedio 
za svečano prostrtim stolom i to još zajedno sa 
svojim kumom, kumom, svojim katehetom! Nego 
taj mu je događaj bio najveća svečanost života 
zato, jer će »njegov« gospodin pred licem sa¬ 
moga biskupa položiti svoju veliku, snažnu i 
bijelu ruku na Jožino rame i time kao da će 
reći: Ovo je odsada moje kumče, moj posinak, a 
ja njegov dragi kum i dobri poočim. I da bude 
sreća i slava potpuna, kum će se zajedno s kum- 
četom još i da slika. Razumijte, slikat će se Joža 
na istoj slici zajedno s kumom, gospodinom ka¬ 
tehetom! On, mali Joža, smjet će da se prisloni 
uza svoga kuma, sav: glavom i ramenom, u novoj 
haljini i cipelama, prviput skrojenim za Jožine 
noge, ruke će sklopiti nad trbuhom i pogledat će 
grčevito piljeći u neku neodređenu točku, koju 
mu je naznačio gospodin fotograf. Fotografija! 
Što je to značilo u ono doba, kad se to Joži de¬ 
silo! Istom se bila ova majstorija pojavila u našoj 
varoši i samo najbogatiji ljudi dali su se foto¬ 
grafirati. To je bilo Joži kao kad se istom rodio, 
jer se tu prvi put mogao čitav da vidi i to ne 
samo do zgode kao u ogledalu, nego slika je 
ostala i poslije na papiru i još zajedno sa gospo¬ 
dinom katehetom. Treba li reći, da je Joža tu 
sliku čuvao kao oko u glavi kroz čitav život? 

Toga će se dana Joža sjećati, doklegod je u 
njemu duša. I svako će večer prije spavanja, na 
onoj hrpi tralja gdjegod iza kakvih vrata, pogle¬ 


dati tu sliku, kao što je redovito izmolio svoju 
večernju molitvu. Ona mu je postala amanetom 
života, iz nje crpao je i u kasnijim danima svoju 
radost i utjehu. 

Ali kako već biva, gdje je radost najveća, 
tu se lako nađe tuga iznenada. Malo je u životu 
blagih dana u nizu mukotrpnih, tmurnih i trudnih 
dana. Tako jednoga ovakvog dana, malo iza Jo- 
žine životne svečanosti, nađe se on u školi, ali 
u njoj ne nađe više svoga gospodina, ne nađe se 
njegov kum i svetac! Što će to da znači? Ne će 
zar da ga više i ne će biti, on njega više nikad 
ne vidjeti? On je umro! Umro, u jednom hipu. 
živ i zdrav i samo se srušio i više ne ustade. 

Joža to nije nikako mogao da shvati. A da 
bi mogao da razumije, da nauči shvatiti ovu ne¬ 
shvatljivu strašnu stvar, Joža je svaki dan trčao 
na groblje, pročamio na novom grdbu čitave sate 
i dane, zanemarivao i školu i Zlatnu zvijezdu. T 
ier je učitelj rekao da Joža i onako nije za školu, 
suviše je glup i tup, nije više ni išao. šta će i 
tamo, kad više nikada ne će vidjeti za stolom onu 
veliku bijelu glavu i one dvije modre oči, kako 
se prijazno sastaju sa očicama jednoga jadnog 
djeteta? Ne, njemu zbilja više ne treba škola. 
Zlatnoj zvijezdi dosta su njegove dvije ruke i one 
— makar sabljaste — dvije noge, da ih upregne 
pod bremenom, što će ga da ponese dok je živ. 

(Nastavit će se) 

Jagoda Truhelka. 


TUŽNI IDEALI. 


Sam u gustoj sjeni tamnog borja sjedim. 
Teški miris smole guši me ko mora, 

Što curi ko suza sa visokog bora, 

I dolje se l'jepi s iglicama bljeđim. 

Podno borja kao kroz ružične sanje 
Teče voda šumom, gdje sam često spavo; 
Nad površje njeno, safirno i plavo, 
Nadn'jele su vrbe svoje plačno granje. 


Tamo opet groblje u miru počiva 
I rasijano stoje križevi mali. 

Šuti pusto groblje, vječni sanak sniva . . . 

0, borovi, groblje i krstovi speti! 

Vi do zadnjeg časa tužni ideali, 

Sumorna mi duša k Vama često leti. 

Vladimir Popović, Šibenik. 


PJESMA MOJOJ TUZI. 


0, pusti me, tugo, ništa me ne traži! 
Nemam više suza, suhe su mi oči, 

Ni jecaja nemam, koji boli blaži, 

Kad se drhtav vine usred tamne noći. 
0 pusti me tugo ništa me ne traži! 


Pa pod tvojom rukom mlad sam ostario, 
Nekad vedro čelo tama je prekrila, 

Tvoj mi hladni dodir srce usporio, 

Dušu si mi bolnu snažno obavila. 

Pa pod tvojom rukom mlad sam ostario. 


Zadnju gorku suzu ispila si davno, 

Mutne moje oči ne mogu ih liti, 

Preda mnom je sada samo polje tavno, 
Još tek kratko vr’jeme i zemlja ću biti. 
Zadnju gorku suzu ispila si davno. 


Da, ti si mi, tugo, uv’jek vjerna bila, 
Ti si bila samo sjena moje sjene 
Vodeći me tiho do crnoga krila, 

Gdje počiva draga, gdje su kosti njene. 
Da, ti si mi, tugo, uv’jek vjerna bila, 


0 polako, stani, kleca mi koljeno, 

Drhću slabe grudi. Ta smrt će da čeka, 
Dokle starac dođem, gdje je carstvo njeno, 
Gdje je raka spremna. Znam, nema mi l'jeka. 
0 polako, stani, kleca mi koljeno. 


Radivoj Jovetić. 


— 138 — 


ĆUK, 


Svake božje noći sa krošnje pinjola 
čujem njegov pjev, što ko zla kob me prati 
i dira u živce i mir meni krati 
i krv mi ispija, što u meni kola. 

Sva božje noći moram slušat' preko 
puta kako pjeva, a nikada danju, 
kad bih i sl'jep mogo naći ga na granju 
i pon'ijet ga sobom daleko, daleko. 


Na pučinu plavu, nad mrke dubine 
i o njeg’ve noge svezat' teške spone, 
pa pustiti ga u moru da potone, 
i s njim da me nav’jek zla kob moja mine. 

Al’ u mračnoj noći mutne oči moje 
prozr’jet ga ne mogu na nijednoj grani, 
pa mi nema druge, nego ko i lani 
ostavit’ ga, da mi zao udes poje. 

Srećko Dobrila. 


GOLUB LISTONOŠA. 


U prenošenju vijesti označuje se golub listo- 
noša kao jedan od najstarijih kulturnih faktora 
čovječanstva. Već u prastaroj predaji biblije po¬ 
kazuje golub sa maslinovom grančicom Noahove 
lađe veliko značenje. Prema mnogim spisima i 
bilješkama antiknih povjesničara Herodota i Plu- 
tarha se razbira, da je golub listonoša bio poznat 
već Grcima i Rimljanima kao posrednik u dono¬ 
šenju vijesti. Već su tada upotrebljavali goluba 
kod poštanskih poslova, pa u ratnoj službi, gdje 
je uvelike pomagao, pogotovu kod opsada. Feni¬ 
čani i Kyprioti su uzimali goluba kod pomorskih 
putovanja na svoje brodove, pa su po njima 
javljali kući svoj skori dolazak. Već je u starom 
vijeku rano postojala redovna pošta pomoću go¬ 
luba listonoše između Babilona i Alepa. Arapski 
povjesničar Abul Feda priopćuje u jednom svojih 
djela, da je kralj Salomon slao svoje zapovijedi 
upravnicima pojedinih pokrajina samo s pomoću 
goluba listonoše, a da je taj isti vladar ljubavno 
dopisivao sa kraljicom od Sabe također s pomoću 
goluba listonoše. 

Veoma veliku ulogu imađaše golub listonoša 
za vrijeme križarskih ratova. Tako pjeva Torkvato 
Tasso u svojem »Oslobođenom Jerusalemu« o 
golubu listonoši, kojega je ozlijedila neka ptica 
grabilica, pa je tako pao u ruke kršćanske vojske 
i time odao neprijateljske planove. Bagdadski 
kalif Sultan Nurredin bijaše prvi u 12. stoljeću 
poslije Krista, koji je uveo poštu s pomoću goluba 
listonoše kao državnu uredbu po pravilnom 
sustavu. Njegovi nasljednici usavršiše njegovu 
namisao, pa je u 13. stoljeću postojala redovna 
pošta s pomoću goluba listonoše između Kaira i 
Eufrata na istoku. U mnogim događajima evropske 
povijesti vršio je golub kao prenosilac vijesti vrlo 
znatnu službu. Kada je godine 1574. za vrijeme 
rata za neodvisnost Holandije po Španjolcima bio 
podsjednut grad Leyden, nastao je glad i takva 
izmorenost u gradu, da se odlučiše predati, ali u 
posljednjem času donesoše dva goluba vijest o 
približavanju flote sa pomoćnom vojskom i tako 
se ne predadoše, pa grad spasiše od razaranja 
neprijateljske vojske. 

U 17. stoljeću je postojala pošta s pomoću 
goluba između Aleppa i luke Aleksandrette u 
trgovačkom poslu. Postojala je golubova pošta 
osobito između trgovačkih središta u Nizozemskoj 
i Francuskoj, pa je golub brzo prenosio burzovne 
i trgovačke vijesti za opću porabu. 


Kao brzi dostavljač najnovijih vijesti upo¬ 
trebljavao se golub listonoša već u prvim poče¬ 
cima novinstva. Godine 1848. bijahu belgijske 
novine po golubu listonoši tako brzo obaviještene 
o događajima u Francuskoj, da su vijesti u 
Antwerpenu i Parizu mogle izaći istoga dana. 
I u prvim počecima telegrafije bijaše golub listo¬ 
noša posrednik za popunjavanje brzojavnih vijesti. 
Tako bijaše telegrafski spoj na pr, između 
Berlina i Aachena već uspostavljen, a tada još 
nije bilo veze sa Briisselom, pa je Reuterov tele¬ 
grafski bureau uj Briisselu sada uspostavio vlastitu 
postaju za golube listonoše i tako omogućio 
pouzdano i brzo prenošenje vijesti. 

Koncem 19. stoljeća je znatno napredovalo 
uzgajanje i dresura goluba listonoše. Izvršen je 
cijeli niz pokusa u svrhu, da se znanstveno utvrdi 
sposobnost i posebna duhovna moć goluba listo¬ 
noše. Prema jednoj novinskoj bilješci »Timesa« 
prevalio je godine 1877. jedan golub listonoša 
udaljenost od Dovera u London noseći hitnu de¬ 
pešu francuske policije za 20 minuta brže i prije, 
negoli bi to bilo moguće sa najbržim vlakom. 
Sličan pokus načiniše godine 1878. od svjetionika 
na Borkumu u Emden, pa je pri tom od 10 golu¬ 
bova listonoša 6 primjeraka preletjelo za manje 
od 25 minuta udaljenost 43 kilometra dugačku. 

Najbolji dokaz za svoje odlične sposobnosti 
u brzom donošenju vijesti pokazao je golub listo¬ 
noša za vrijeme opsade Pariza godine 1870—71. 
U Parizu bijaše pošta s pomoću goluba listonoša 
još u povoju i vlasti su stavljale posjednicima 
takvih golubova sve moguće poteškoće. Ipak su 
u podsjednutom Parizu opremljeni baloni, koji su 
imali prenijeti golube listonoše u pokrajinu, da 
na taj način izvijeste svijet o bijednom stanju u 
gradu Parizu. Od 363 goluba, koje su imali za 
porabu za vrijeme opsade, vratilo se samo 57 
golubova u domovinske golubinjake, a veliki je 
broj tih vjernih glasonoša propao i poginuo zbog 
nevremena, sniježnih mećava, a pogotovu pogre¬ 
škom činovnika, koji su pustili golube noću 
neznajući, da golub leti samo danju. 

Glasovit bijaše jedan golub, koji je triput 
s uspjehom donio u Pariz vijesti iz stranoga 
svijeta, a četvrti put je poginuo tragičnim načinom. 
Prvi put bijaše poslan u pokrajinu balonom »Grad 
Firenze«; to bijaše prvi golub, koji je u Pariz 
donio vijesti. Drugo putovanje izvršio je taj golub 
na balonu »Celeste«, koji je tada vodio glasoviti 

zrakoplovac Tissandier. Spuštanje toga balona 
svršilo je nesretno, te su golub i vođa bili ranjeni. 
Uza sve to je ipak i taj put donio povjerene mu 
depeše brzo i sigurno u Pariz. Iza 12 dana zaslu¬ 
ženoga počinka bi poslan taj golub sa 24 druga 
goluba listonoše po treći put na putovanje sa ba¬ 
lonom »Washington«, pa je i taj put izvršio puto¬ 
vanje s uspjehom. Dok je taj golub dosada sretno 
umakao neprijateljskim tanetima i grabežljivim 
pticama, na četvrtom je putovanju poginuo od 
kugle nekoga francuskog seljaka. Narod je pro¬ 
gonio golube listonoše u tako velikoj mjeri, pa je 
Gambetta, da tomu stane na put, odredio smrtnu 
kazan za svakoga, koji bi ustrijelio goluba 
listonošu. 

Pariška poštanska uprava puštala je po golu¬ 
bovima samo takve listove, koji su imali malen 
oblik, a bili su pisani na najfinijem svilenom 
papiru. Tako su njemački vojnici često uhvatili 
listove, koji nijesu bili veći od 5 cm dužine i 2 cm 
širine. S početka su golubovi nosili listove na 
leđima u malenoj kožnatoj torbici. Poslije su za¬ 
matali vijesti u voščani papir i pričvršćivali ih 
popreko na repnom perju ili su ih polagali uzduž 
srednjega repnog pera, koje kod kormanjenja 
razmjerno malo dolazi u obzir. U pojedinim slu¬ 
čajevima su zamatali list u voščani papir oko 
golubove noge i to dobro pričvrstili. 

Iako su listovi imali najmanju mjeru i naj¬ 
manju težinu, ipak je odašiljanje veće množine 
vijesti u tom obliku bilo vrlo ograničeno, budući 
da je pariški poštanski ured posjedovao samo 
ograničeni broj golubova listonoša, pa je trebalo 
iznaći sredstvo, da se omogući veće otpremanje 
listova. To je pošlo za rukom nekom Parižliji, 
imenom Dagron-u, koji je čitav postupak sjajno 
riješio. Bijaše to tako zvana fotomikroskopija, 


koju praktički upotrijebiše prviput 12. novembra 
1870. godine; toga se dana digao izumilac sa svo¬ 
jim pomoćnicima balonom iz Pariza, a na brodu 
imađahu potrebne aparate za fotomikroskopiju. 
Već dva dana iza toga, 14. novembra, primio je 
pariški narod prvu veliku depešu po pošti goluba 
listonoše. Ideja izumioca Dagrona bijaše ova: na 
jednom određenom centralnom mjestu pokrajine 
sabraše sve prispjele listove i depeše, koje su 
tada reproducirali na jednoj strani lista što više 
moguće stisnutim tiskarskim pismenima. Taj su 
otisak prenijeli fotomikroskopskim putem na ko¬ 
žicu želatine ili kolodijuma u veličini od 2 i po 
te 5 cm. Tim su postupkom dobili znatno sma¬ 
njenje, pa je čitava strana glasila vlade u Toursu 
»Journal officiel« zapremila samo šesti dio jednoga 
četvornog »zolla«. Sada su se preparirane žela- 
tinske kožice savile i zatvorile u badrljicu pera, 
koje su smjestili na srednjem repnom peru goluba 
listonoše. Jedan jedini golub mogao je poprečno 
prenijeti 18 takvih želatinskih kožica; cjelokupna 
težina tih minijaturnih listova iznosila je samo 2 
i po grama, a prenesenih riječi bijaše oko 70.000. 
Čim je golub prispio u Pariz, predane su te mi¬ 
nijaturne depeše poštanskom uredu centralne 
uprave. Tu su se pojedini želatinski listići sa 
mikroskopski smanjenim vijestima projektirali na 
bijeloj stijeni, pa kako su pojedina slova bila 
znatno veća, lako ih je određeni činovnik mogao 
prepisati i napokon dostaviti naslovniku. 

U svjetskom ratu činio je golub listonoša ta¬ 
kođer velike usluge. Kad je nastao svjetski rat, 
imala je njemačka vojska za svoje golubove listo¬ 
noše samo nepomične golubinjake, a samo jedan 
jedini golubinjak mogao se prenositi. Brzo upo¬ 
znaše veliko značenje pomičnih prenosivih golu- 
binjaka, pa su za kratko vrijeme imali za svaku 

diviziju četiri, za svako skupno zapovjedništvo 
tri, a za svako vojno nadzapovjedništvo dva do 
četiri prenosiva golubinjaka: u svakom golubi- 
njaku bilo je 150 golubova listonoša. Golubove su 
vojnici ili vjesnici psi prenijeli u prve redove 
vojske, pa je golub našao put natrag do golubi¬ 
njaka iza fronte 10 do 30 kilometara daleko, 
usprkos najžešće vatre, plinova i nevremena. 
Golulb listonoša pokazao se izvrsnim i neop¬ 
hodno potrebnim sredstvom kao prenosilac vi¬ 
jesti, pače i sa zrakoplova i aeroplana, na moru 
i u navalnim kolima. 

U Belgiji, toj klasičnoj zemlji za uzgoj goluba 
listonoše, nađoše njemački vojnici u svakom gradu 
stotine sposobnih i vrijednih golubova listonoša. 
Francuzi su se kod provale svjetskoga rata služili 
svojim mnogobrojnim tvrđavnim golubinjcima, a 
druge godine rata upotrebljavali su prenosive go- 
lubinjake, kod kojega posla su se služili pariškim 
motornim omnibusima. Englezi se tek kasnije 
poslužiše uporabom prenosivih golubinjaka. Isku¬ 
stvo sa golubom listonošom u svjetskom ratu 
bijaše tako znatno, da se u svakom budućem ratu 
mora računati sa službom goluba listonoše. 

Na koncu 19. stoljeća upotrebljavahu neke 
engleske ribarske firme u Engleskoj golubove 
listonoše, da im sa lađa stalno javljaju rezultate 
ribolova i vrijeme povratka. Korisna je poraba 
goluba listonoše i kod sigurnosti obalne plovidbe. 
Godine 1880. postaviše na pobudu pruske vlade 
postaje sa golubovima listonošama na svjetioni- 
cima-brodovima, koji se nalaze na osobito pogi¬ 
beljnim mjestima, a imali su da obavješćuju 
najbržim načinom o pogibeljima obalna mjesta i 
pojedine pilote. I brodovi upotrebljavahu slične 


uredbe, da najbržim putem dobiju pilota-vodiča 
ili da obavijeste brodarsko društvo o skorom 
dolasku broda. Kod velikih, teških i nesmiljenih 
oluja spasili su golubovi listonoše pomenutih po¬ 
staja mnogu zalutalu i ugroženu lađu ili plivajući 
svjetionik od sigurne propasti baš tim brzim 
dojavljivanjem u luke. 

U novinarstvu ima golub listonoša također 
nemalu zaslugu. Tako su pariški listovi, kad je 
francuska skupština zasjedala godine 1870. u 
Versaillesu, dobivali vijesti raspravljanja s pomoću 
goluba listonoše, koji je mogao da prenese vijesti 
za 20 minuta. U Engleskoj se u tom pogledu išlo 
još dalje, pa su glasnici kod važnih događaja bili 
snabdjeveni malenim kavezima sa golubovima, da 
na taj način predadu svoje vijesti neposredno sa 
nekoga mjesta u uredništvo lista. U blizini ured¬ 
ništva nalazio se golubinjak, koji je bio električki 
spojen, pa se zvonom oglasio, čim je golub doletio 
u golubinjak. Taj način prenosa vijesti našao je 
velik odziv u novinstvu i drugih evropskih vele¬ 
gradova, pa novine Pariza, Rima, Lisabona i 
Briissela preuzeše ovu službu dojavljivanja po 
engleskom uzoru. 

Iako je sadanja tehnika visoko razvite tele¬ 
grafije kabelom i brzojavom bez žica dovela 
prijenos vijesti do neslućena savršenstva, pa golub 
listonoša u prometno tehničkom značenju ne¬ 
sumnjivo mora odstupiti, ipak je golub listonoša 
u povijesti obavještajnoga prometa osigurao sebi 
časno mjesto. I sada se još moraju golubu listo- 
noši prepustiti slučajevi, gdje se može pokazati 
korisnim kao dojavljivač i prenosilac vijesti. 

Po Dr. P. Martellu (Berlin) Dr. K. B. 


U DALJINE. 


Što mi srce tako bije? 
što su žice mu napete? 
Koja žalost njega mori? 
Koja li ga tuga mete? 


Tamo, gdje je šuma tamna, 
Gdje se lahor lagan budi, 
Srce blaži, dušu diže; 
Tamo, gdje ne žive ljudi. 


Zar mu nije dobro Ovdje? 
Zar za nečim drugim žudi? 
Moguće su i sada mu 
Dodijali ovi ljudi? 

Sa napete živo strune 
Tihi vapaj iz dubine ... 

Čini mi se, da razumim: 
Ono žudi u daljine. 


U sivo jesenje vrijeme, 

Kad lišće je padalo s grana, 
U srcu se budila tuga, 
Krvarila stara je rana. 


JESEN. 


U daljine, gdje tišina 
Mile svoje pjesme poje. 

Pjesme, kojih ne shvaćaju 
Ljudi, al' da, srce moje. 

Onam’ moje srce žudi, 

Tamo ono pokoj traži. 

Čini mi se, tamo ne će 
Bit’ prijevare niti laži. 

Nikola Vukšić. 


I zvono je negdje zvonilo 
Tužno sa bolom i sjetno. 

Oh, kako daleko bje proljet 
I lijepo sunce proljetno. 


A vrijeme je bilo tužno 
I nebo je sivo i mračno, 
Negdje je vjetar zavijao — 
Zavijao dugo i plačno . . . 


Antun Niseteo, 

ZAGREB GODINE 1822. 


SUZE. 


Bistre kapi, sitne, što tečete mlazom, 
Tuga kad obrva srce mlado moje, 

Vi ste mi utjeha u danima jada, 

Kad se tužne misli gomilama roje. 

Nad bližnjima kad se nevolja raskrili 
Poput gavranova, što dušu kidaju, 

Tad u oku snenu javljate se sitne, 

Dok mi usne s bola tuže i ridaju. 


Ne tecite jadne! Što vam vr’jedi teći? 
I onako samo na ruglo ste sv’jetu, 
Koji jade vaše shvatiti ne može, 

Što pale i more i donose sjetu. 

Već se suze moje zakopajte tamo 
U dubinu duše, gdje n'jeste na javi 
Opakomu ovom ravnodušnom sv'jetu, 
Što se smije vašoj prevelikoj stravi. 


Nikad zato, suze, ne tecite ondje, 

Kdje vas ljudi motre pokajničkom zlobom, 

Već za dugih noći vi tecite bolje, 

Dok se jecaj tihi širi pustom sobom ... 

Buntovnik. 


SAN I SMRT. 

(Indijska priča) 


Davno je tomu, kad je na obali Huronskoga 
jezera živio stari Otšipve. On je imao sina jedinca, 
kojemu je dao ime Onovutakuto, što znači: onaj, 
koji lovi oblake. Sin mu bijaše ponos i dika i on 
je samo na to mislio, kako će ga othraniti i kako 
će on postati znameniti liječnik. Kad je dječak 
dorastao da posti, iznenada mu umre otac i dje¬ 
čak ostade sirota. 

Strelice i luk, dva psa, koji mu bijahu vjerni 
psi, bijaše sve, što mu je otac ostavio. Kadgod 
je išao u lov, slabe je bio sreće. Jednom je pošao 
u lov, umorio se do iznemoglosti, a ulovio nije 
ništa; a nesamo to, ljuta ga je zadesila nesreća: 
izgubio je oba psa. Vikao je, zvao ih je, grlo mu 
promuklo zovući ih, ali sve uzalud. Pasa ne ima 
te ne ima. Dugo je lutao tražeći ih, dok ne stigne 
na neki proplanak; u njegovoj sredini stajahu 
starodrevna stabla; njihove su grane sizale do 
zemlje i činile sjenicu, kakve ne bijaše daleko u 
šumi. Granje je mirovalo, nedaleko se ljeskala 
voda, bistra, ali mirna. Lišće se nije micalo, pače 


ptičice, koje su bile na granama, šutjele su. Ispod 
granja opazi svoja dva vjerna psa. Ležahu spo¬ 
kojno kao mrtvi i ne micahu se. Zaista čudo, da 
se nije prestrašio. Ali Onovutakuto nije znao, što 
je strah, nego se približi psima. Najednoć oćuti, 
kako mu tijelo postaje teže, a nad sobom ugleda, 
kako se neka prikaza ljulja na sitnoj grančici. 
On zapita: 

— Tko si ti? 

Prikaza odgovori: »Zar me ne poznaješ? Ja 
sam Ving!« 

»Zar si to ti? Ta ljudi govore, da tebe nitko 
ne može vidjeti«. 

— Jest, ja sam, i istinu vele«, odgovori Ving. 
»Kad imadu otvorene oči, ne mogu me ugledati, i 
kad se ja približavam, opet me ne vide, jer se još 
nalaze u svijetu. Kad ja pristupim i sjednem na 
kapke, ljudi se vraćaju iz svijeta i često se do¬ 
gađa, da me ugledaju. 

— Ne razumijem — odgovori Onovutakuto. 

— Ništa zato, pazi! 

Ving se pretvori u moskita. Krila su mu bila 
kao jedro. Glas mu je ječao duboko. Kad je 
mumljao, činilo se, kao da šumi daleka Niagara. 

— Kakav ti je najednom glas? Zar si ti bog 
spavanja? — upita Onavutakuto. 

— Da — odvrati Ving — i uzme dva mala 
buzdovana, ali takva, kakvim se služe ratnici. 
Spusti se s grane, sjedne na Onovutakutoa i po¬ 
lagano mu pokucka po čelu. 

— što činiš to? — upita ga Onovutakuto. 
»Zar je to potrebno da me uspavaš?« 

— Ne — odgovori Ving, »od samoga moga 
daha zaspi se, jer me inače ne možeš ugledati; 
čovjek, koji ne spava, taj me ne može vidjeti«. 

— Čemu kuckaš po čelu? 

— To činim zato, da u snu sanjaš. 

Onovutakuto zaspi i sanjao je, da je taj Ving 
neki Manitu, koji imade u vlasti neke druge male 
manitu, kojih ljudi uopće ne mogu vidjeti. To su 
dusi, koji borave cijeli dan u sobi ispod kreveta 
ili sjede na motki od šatora, kamo nitko ne gleda. 
Ili se uvuku u lulu lovca i kad on sjedne, da ot- 
počine, iziđu iz nje i uljuljaju ga u san. A kad im 
to uspije, a to se često događa, zvijeri prolaze 
pokraj lovca bez bojazni, i on se kući vraća 
praznoruk. Mamut se može mirne duše približiti 
lovcu, ništa mu se ne će dogoditi. I sred zime, kad 
oluja bjesni, čim se oni pojave, cvijeće cvate. A 
najzgodnije je, kad djeca zijevaju, jer majke čim 
to vide, govore im: »Eto Vinga«, i brzo ih meću 
u krevet. 

— Ugodno je — reče Onovutakuto — kuckaj 
još. Ali Ving odvrati: »Ne mogu više, jer imadem 
drugoga posla, a ti se moraš probuditi«. 

I on mu zahukne u oči, a Onovutakuto se 
jecajući probudi. Probude se i njegovi psi, zalaju, 
i stanu goniti zvjerku. 

Voda u blizini oživi, kroz drveće zastruji 
vjetar i sunce zasja. Sve oživi, samo Onovutakuto 
sjedaše žalosno. 

— Zaista sam vidio Vinga — pomisli on — 
i kod njega je mnogo bolje nego ovdje; o kad bih 
mogao zauvijek kod njega biti!« 

Vrijeme je odmicalo i on se morao povratiti 
u svoj siromašni stan, da se i dalje brine za svag¬ 
danji kruh, jer oca ne imaše više, a drugi se nije 
brinuo za nj. 

Kad je oskudno proživio nekoliko dana reče: 

»Dođi, Vingu, i pokuckaj mi po čelu«. I do¬ 
skora usnu. Sanjao je, da mu se prikazala žena 
neobične ljepote i rekla mu: 

»Onovutakuto, tebe radi poduzela sam dug i 
težak put. Ustani, i pođi za mnom!« 

On je ustao i slijedio je. Začas bijaše visoko 
nad drvećem i oblacima. 

— Kako je to moguće, ta ja ne ćutim tla 
ispod nogu!« 

Gospođa se smiješila i on upoznade, da je to 
djelo boga spavanja. I bijaše zadovoljan. 

— Ne bojiš li se boraviti ovdje visoko nad 
zemljom?« upita ga gospođa. 

— Ne bojim se ništa. Dobro je Ving učinio. 
Pođi samo naprijed«. Gospođa pođe, a on je 
radosno slijedio. Uspinjali se, dizali se, ona spri¬ 
jeda, on za njom. Osjećao se dobro, nije se ćulio 
umornim. On je išao, samo naprijed išao, a srce 


mu bude sve laganije. Napokon dođu k nekom 
otvoru. 

— Gdje smo — upita je. 

Ona mu odgovori, da su već daleko u nebo 
stigli, kamo vodi otvor ovaj. Prođu li kroza nj, 
eto ih u samom nebu. 

— Što? U nebu? — čudio se on. 

A ona mu odvrati: — Zaista, tamo je nebo. 

I oni pođu kroz otvor. 

Kad su izašli na drugu stranu, nađu se na 
nepreglednoj ravnici, i dokle su oči mogle dopi¬ 
rali, svuda su se prostirale poljane različitoga 
cvijeća. Rijekama je tekla najbistrija voda, na 
obalama su se nalazile zvijeri, na drvećima sje¬ 
đahu ptičice i pjevahu umiljate pjesme. I pjevahu 
sveudilj i ne micahu se, kad im se tko približio, 
pjevahu pred kućama nebeskih stanovnika. Iz¬ 
među kuća bijaše jedna neizrecivo lijepa. Imala 
je dvije sobe. U jednoj se nalazile sve potrebne 
lovačke i ratne stvari, a u drugoj ženske po- 
treboće. 

— Čija je to kuća? — upita je. Ona mu od¬ 
govori, da je to njezina, i upita ga, da li mu se 
sviđa. 

Kad joj on potvrdi, privoli ona, da u njoj 
tako dugo ostane, dok mu se svidi. Ali kad je 
htio stupiti u sobu, gdje su bile .lovačke stvari i 
oružje, reče mu ona: 

»Još ne, dragi momče, još ne smiješ unići u 
ovu sobu; moram te neko vrijeme sakrivati. Moj 
će se brat doskora povratiti, ali tebe ne smije 
vidjeti. Zatim ga uvede u svoju sobu i nad njim 
raširi široki, raskošno vezeni pokrivač. Zamoli 
ga, da bude potpuno miran, jer i najslabiji glas 
čuje njezin brat. 

Jedva je izrekla te riječi, kad se pred kućom 
pojavi neobično svijetlo i uniđe njezin brat. Pre¬ 
krasan mladić, odijelo mu se sjalo, kao da iz 
njega siju sunčane zrake. Ona mu se pokloni. 

— Nemiso, — progovori on, — što si danas 
radila? 

Ona mu ne odgovori. On uzme sa zida du- 
vankesu, izvadi lulu, napuni je duhanom i ponovno 
upita: 

— Što si danas radila, Nemiso? 

Kad ona ostade šuteći, reče on: 

»Zar si zaboravila, da ti je Previšnji tvorac 
zabranio, da ovamo dovodiš djecu zemlje? Zar ti 
misliš, da ja ne znam, koga si ti tamo ispod po¬ 
krivača sakrila? Zašto me vrijeđaš?« 

Ona zaplače i progovori: 

»Smiluj se tvorče života« i ispriča mu sudbinu 
Onovutakutoa. »Sam je na svijetu i češće se 
obraća Vingu«. 

— Želiš li, da ga odmah na zemlju strovalim? 

Tvorac se života zamisli i reče: 

— Neka ostane ovdje! 

Ona se vrlo uzraduje, pođe po Onovutakutoa 
i dovede ga pred Tvorca života. Tvorac ga srdač¬ 
no pozdravi i dade mu ljepušnu lulu u znak, da 
se ne ljuti na nj. Onovutakuto je sjedio nasuprot 
njemu i morao je ispričati svoj život. 

I redali se dani, kakvih nikad još nije doživio. 
Prelijepo mu bijaše, nije znao za muku i brigu, 
nije osjećao gladi ni zime. Ovdje na nebu nema 
oluje ni zime i nitko nije uznemirivao siromašno- 

ga dječaka. Stare žene, koje su po kutovima 
sjedjele, nikomu nijesu zlobile, bivoli nijesu gazili 
trave, kralj riba nije vrebao na ljude, koji su se 
vozili po lijepim čamcima. Tada je Nemisa bila 
dobra i tvorac života bijaše dobar. Svakoga je 
jutra ostavljao svoj dom i tek se kasno u noć 
kući vraćao. Kad je sjedio ispred svoje kuće i 
pušio lulu, u cijeloj je kući morala biti velika 
tišina, jer je On razmišljavao. Poslije razmišlja- 
vanja govorio je o svačemu i uvijek bijaše prija¬ 
zan, tako da ga je Onovutakuto jednoć bez okli¬ 
jevanja zapitao: 

»Tvorče života, što radiš cijeli dan?« 

On ga nijemo pogleda i iza kratkoga vremena 
reče mu: 

Sutra ćeš me pratiti, da vidiš, što činim. 

Sutradan rano u zoru ostaviše obojica kuću 
i pođu kroz beskrajnu ravnicu. Onovutakuto 
ugleda, kako se tvorac svakamo okreće i sve u 
redu drži: male manitu, koji su bili pod njegovom 
vlašću kao i ostali dusi, koji su stanovali u nebu; 
zatim drveće i grmlje, životinje. Kadšto se za¬ 
držao nad mjestima, gdje je gledao dolje. Kad ga 
je Onovutakuto upitao, što tu vidi, odgovorio 
mu je: 

»Ovo su otvori u nebo kao i onaj, kuda si ti 
došao, pogledaj!« 

Kad je Onovutakuto pogledao, duboko ispod 
sebe ugleda zemlju, zatim pet velikih jezera sa 
selima na obalama, kao i svoje selo, odakle se 
put neba dizao dim. Ali na jednoć začuje užasno 
urlikanje; iz šume se pojavi mnoštvo ratnika. Kad 


su jedni na druge napali, izvadi tvorac života 
malu kutiju, u kojoj bijaše pijesak. On spusti ne¬ 
koliko zrnaca i odmah je na lijevoj i desnoj strani 
popadalo bezbroj crvenokožaca mrtvih na zemlju. 

Pođu naprijed. I kad su opet pogledali dolje, 
opaze, gdje se dva dječaka loptaju. Tvorac spusti 
zrno pijeska i jedan dječak pade mrtav. Zatim 
opaze, kako rijekom plovi čamac, u njem mladi, 
veseli ljudi. Tvorac spusti zrno; jedan čovjek 
skoči s lađe i nestade ga u valovima. Odu dalje 
i dođu nad šumu. U šumi je zaspao lovac upravo 
onako, kako- je onda Onovutakuto zaspao. Tvorac 
života spusti zrno pijeska; ono padne, a iz guštare 
provali zvijer i lovac bijaše mrtav. 

— Što to znači — upita ga Onovutakuto, 
—^ kadgod si spustio zrno pijeska, odinah je 
uginuo jedan ljudski život. 

Tvorac života odgovori: 

— Tako je to, u mojoj je ruci život i smrt. 

— Zašto moraju ljudi umrijeti? — upita 
Onovutakuto. 

Tvorac života mu ostade odgovora dužan. 
Pođu dalje i navečer se vrate kući. Kad su stigli 
kući, po običaju sjednu pred kuću. Tvorac je ži¬ 
vota dugo razmišljavao, a kad su pošli spavati, 
zapita Nemisa dječaka: 

— Što si danas tako tužan? 

Dječak joj odgovori: 

— Vidio sam, kako pojedino zrno pijeska 
uništava ljudski život. 

Gelber—Malašić. 


KAD ZADRŠĆU 

Svake noći, kad nad baščom mojom 
zadrhću milijuni zvijezda, 

»zbogom« reknem ja postelji mekoj, 
pa se šuljam od gnijezda do gnijezda 
i slušam one mrke lovore, 
pospanoj vrbi kako govore, 
o divnoj kraljici 
nekoj. 

Tad sve je tiho i sve nijemo sluša 
čarobne riječi, što trepere zrakom, 

. DVA CVIJETA. 


Ne znam, kada — ali jednog dana 

vraćala se s kitom svježeg cvijeća, 

s posmijehom na usnam' sa Marjana, 

Vesela i lijepa 

kao zora 

bijelog dana 

malena Ljiljana. 

Kitu cvijeća divnog pramaljeća 

nosila je mirišući često, 

a radost je u tom bila veća, 

jer su u toj kiti 

ruže bile, 

krasne dvije, 

kojima se ona smije. 


ZVIJEZDE. 

tek uzdah koji 
iz grudi mojih 
bolno jaukne mrakom. 

I priča zamre, a ja dugo stojim, 

pa gledam zvijezde, nebom što se gase, 

i dok topla čežnja u duši mi pase, 

ja čekam i brojim, 

kad će opet milijuni zvijezda 

nad vrtom zadrhtati 

mojim. 

Leo Miroslav Obuglien. 


Sreli smo se, baš kada je sunce 
pozdravljalo zadnjim svojim trakom 
čami Split i Marjanske vrhunce. 

Pa mi reče: 

»Jedna neka bude 
ruža Vama, 
a nek meni 
ova bude sama!« 

»Ruža nije sama, 
jer Vi ste Ljiljana. 

Ljiljana i ruža, 
to su cvijeta dva 
ponajljepša, 
za koje se zna«. 


Ćiro Gagnaf. 




TUGA. 


Ah kako je tužno, kad na mladi život 
Vrlo rano teški sumrak pane, 

Pa s dosadom gledam na sve to, što ide, 
I na l'jepe i na maglovite dane. 


Vazda nešto čekam i nečem se nadam 
I bojim , se onog, što ima da dođe. 
Hoće I' možda meni u čekanju takvom 
I u strahovanju sav život da prođe? 


Vr'jeme ide tako, a ja gledam samo 
One što prolaze kraj mene dane, 

I proljeća, kada zacvrkuću ptice, 

I jeseni, kada zagraktaju vrane. 

Ivica Terzić, Sarajlija. 


MORE. 


Pod ljupkim daškom jutarnjeg vjetrića 
I pjevom ptica sa gore, 

Sa brazdom oštrom laganih brodića 
Plavkasto budi se more. 

Sunčano žarko sa istoka oko 
Usnulu prirodu budi, 

Nad morem klikće lakokrili soko 
Iz svojih punanih grudi. 


I klikće soko i pozdravlja more, 
Malene ljupke valiće 
I b’jelu pjenu, duboke ponore 
I lake sitne brodiće. 

Pod ljupkim daškom jutarnjeg vjetrića 
I pjevom ptica sa gore, 

Sa brazdom oštrom laganih brodića 
Plavkasto budi se more. 

Dušan Burt (Split). 


ZASTAJANJE. 


Je li dalek put, kojim mi treba poći? 

I kuda vodi on? — ne vidim njegova lika. 
Jesu li šume tamo pune čudesnih slika, 

Ili su pustare suhe bez staze i utrenika?! 

Korak mi krzma i strah me je 
Neznanih, pustih daljina, 


Kojim mi treba poći. 
da zastajem na putu, 

Umoran, bijedan i bolan u duši; 

Preda mnom daleke ceste, krajevi strani, 

A za mnom stradanja magla, koja me prati i guši. 

Olinko Delorko, Split. 


U PROLJETNO JUTRO. 


Prolaze, prolaze ... ko povorka mravi, 
Sa škrinjicom svaki na hrptu, pod rukom, 
Uiz ojkanje sjetno, nekoji sa mukom, 
Domaju da služe, da uče o — slavi. 

Mnogi još do juče ko velika djeca 
Nestašna i vedra. Danas već su ljudi — 
U potaji rad’ njih negdje srce jeca, 
Uzdahom se teškim nadimaju grudi .. . 


RADOSTI 

Ko fino vezena čipka bijelo je jutarnje svijetlo 
Palo u moju sobu i razbilo pamučni mrak: 

Sve je stvari ocrtalo u nejasnim mekim konturama 
i donijelo tek koji srebrni cijuk ptice 
I zvučne brončane zvukove 
Sata 

U ranim jutarnjim urama . .. 


Zapovijed se čuje. Vagoni se pune, 

Skoro će da krenu. Negdje drhte strune, 
Badem je u cvatu, lasta se zalijeće . . . 

1 šešir i kape, što ih kiti cvijeće, 

Sve će sutra nova šajkača da smijeni 
1 srce i dušu mnogu da promijeni . . . 

Split 1927. T. Narić-Dvornik, 


SVITANJA. 

Ćutim: u meni se rađa 

Jedna velika radost i strašni ditiramb, 

Što raste, raste ... A kad će sunčano velo 
Pokriti vrhunce, 

Otvorit ću prozor širom i viknuti pjan od sreće: 
0 sunce, sunce, sunce . . . 


Hrvoje Ostojić. 

ZAVRATNICA KOD JABLANCA. 


DOBAR JE NAŠ ČOVJEK. 


— Stoj, Drino, vodo hladna, stoj! 

To je bio stalan pripjev jedne omiljele voj¬ 
ničke pjesme iz onih vremena, kad je brat pucao 
na brata, otac na sina i sin na oca, a da za to 
znao niije. 

Tko je kadgod stajao na Drini rijeci, osobito 
na njezinu gornjem toku i divio se ponorima i 
provalijama, kroz koje se bistra i hladna Drina 
mora da probija i čuo vojnika, gdje čuvajući stražu 
na mrkome Krnuru ili nepristupačnome Trovrhu 
pripijeva, morao je osjetiti svu dubinu priprostih 
pa ipak tako srdačnih riječi: 

— Stoj, Drino, vodo hladna, stoj! 

Kao da mu je tim pozdravom bilo zaustaviti 
bistru i hladnu Drinu, koja se svojim brzim tokom 
vječno nekamo žuri. Pripijeva joj, neka i ona 
stane, koja se kanda i ne mareći za prirodne lje¬ 
pote oko sebe ruši nekoliko stotina metara ispod 
nogu pjevačevih.niz litice i gudure, neka stane i 
neka se divi. 

A kad je početkom mjeseca kolovoza 1914. 
s torbakom, punim dvopeka i konzervi, sa stotinu 
naboja, stajao na Trovrhu ili na Ljubični i izviđio 
prema Plevlju, nije mu se više milio pripjev, nije 
više ni on mario za prirodne ljepote, koje su mu 
se nekoć tako milile, a i Drina je nekamo brže 
jurila no obično. 

Nije on više govorio: — Ej, da mi je ovak¬ 
voga kamenja u mojoj Podravini, što bih ja po¬ 
digao kuću, ili ovakvih omorika u mom Zagorju, 
što bih sagradio štalu! — već, kako će se pri¬ 
kučiti k onom grebenu, Ja ga »njihovi«*) ne vide, 
ili hoće li ova ili ona omorika biti dovoljno jaka, 
da mu spasi život od »njihovih« taoeta. Takve 
su misli zaokupljale inače veseloga pjevača sa 
Drine, kad odjeknuše prvi hici sa Ifsara (sjeve- 
roist. od Foče). . 

Zapovijed je glasila napustiti sve pogranične 
utvrde kao Čelebić, Vitine, Vikoić, Ifsar, Metalku 
i povući se na crtu Foča—Goražda ulzduž Drin^ 
i taj odlomak od nekih 45 km držati s osmom brd¬ 
skom brigadom pod zapovjedništvom generala A. 

*) Tako vojnici označuju ratnoga protivnika. 


Na ruskom ratištu je na jednaki razmak došao 
po prilici jedan kor, to jest četverostruka i peto- 
rostruka snaga s mnogo više topova i drugoga 
oružnog pribora i pričuva. I upravo radi toga sil¬ 
noga razmaka kraj neznatne posade (na 10 m 
jedan momak) bila je vojna služba na tom od¬ 
sjeku vrlo naporna radi održanja veze nalijevo 
i nadesno. Danju može doduše s jednoga vrha ili 
iza jedne pećine ili u zgodnom klancu jedna pa¬ 
trola od petnaest ljudi da natjera ili zaustavi či¬ 
tavu satniju od stotinu ljudi. Ali noću je zato to 
teže. Pa nije ni čudo, da se kod ovakvih prilika 
radi prenapetosti živaca od pretjerane opreznosti, 
neprestanoga bdijenja događaju slučajevi, koji su 
prije smiješni već žalosni. 

Kad je dne 14. kolovoza naša 13. satnija do¬ 
bila zapovijed da zaposjedne Vikoć na Drini, koji 
su navodno držali Crnogorci u rukama, krenusmo 
odijelivši se od našega bataljuna ravno preko 
Gornjega Papratnoga prema Vikoću. Čudni su to 
predjeli; osrednja brda ne preko tisuću metara, 
raskinuta, izlomljena, rebrasta, po kojima rastu 
stoljetne omorike. Kao da ih je neka svesilna 
ruka hotimice onako u svojoj raspojasanosti is- 
klesala i porazbacala, da nijedno brdo ne podsjeća 
na drugo; nijedan klanac da nema isti smjer s dru¬ 
gim, da ne budu samo i dva jednako visoka 
vrhunca: a sve to tako blizu, da s jednoga brda 
doista možeš da vikneš »na deveti brijeg«. A iz¬ 
među tih strmina i pećina, šumovitih obronaka i 
golih rebara šumi Čehotina sa svojim pritocima 
šumi i osvježuje svojom hladnom bistrom i nada 
sve pitkom vodom čitave krajeve: krajeve stvo¬ 
rene za hajdukovanje. 

U takvoj jednoj uvali leži i malo selo Vikoć 
na Čehotini. S lijeve strane Čehotine upravo pred 
Vikoćem uvalilo se brdo od kojih trista ili četiri 
stotine metara visine u obliku mačje glave, golo 
s nešto malo grmlja i paprati. Brdo se gotovo 
okomito spušta prema Čehotini, talko te je između 
rijeke i brda ostalo jedva toliko prostora, da se 
dala provući cesta, koja ispod brda naglo zakreće 
prema dobro građenom mostu u Vikoć, koji se 
odmah diže uz drugu obalu. I upravo radi takvoga 

položaja pome.nuto.ga brda kao i njegova oblika, 
može se selo istom uočiti, kad se čovjek spusti 
kojih tridesetak koraka sa vrha njegova. To dakle 
brdo pred Vikoćem držali su navodno Crnogorci 
u svojim rukama. Bila je to tek predstraža ve¬ 
ćega odjeljenja, s kojim smo se sutradan srazili 
nedaleko Vitina kod Kamena vetemika. 

Bio je to prvi okršaj na početku velikoga rata, 
u koji su ušli doduše dobro izvježbani ali neis¬ 
kusni momci, koji su naučili pucati oštrim nabo¬ 
jima, ali nijesu još imali prilike stajati u tuči ta- 
neta. Zato u prvom početku nije momak mnogo 
pazio na skloništa, kamenje i drveće, već je otvo¬ 
reno išao i pogibao. Nije sebi još bio pravo svi- 
jestan, u čemu leži ta toliko opjevana pogibao 
ratna, ili kako je jedan mladi kadet viknuo, kad 
mu je tane razbilo dalekozor: »Bogme, tu se 
oštro puca!« 

Počevši od Papratnoga pa sve do rečene 
»mačje glave« pred Vikoćem uzdiže se malo po¬ 
malo brdo oko pola sata tako, da su Crnogorci 
našu satniju za čitavoga napredovanja držali pod 
oštrom vatrom, i to s uspjehom. Već sasvim blizu 
njihova stajališta našli smo postrijeljanu našu 
patrolu. 

Čitav okršaj nije trajao više od jednoga sata i 
Crnogorci se povukoše, budući da im je prijetila 
opasnost, da će im brdska baterija presjeći put 
povratku, koja je već obasipavala granatama 
obronke iz Vikoća, dakle iza njihovih leđa. 

Još isto popodne bili smo u Vikoću a uveče 
iza Vikoća na jednoj visoravni, gdje smo našli 
raznih kuhinjskih otpadaka, prilično mnogo stre¬ 
ljiva, koje smo radi neuporabivosti ostavili ležati, 
jednu za grm privezanu bosansku kravicu (t. zv. 
bušu) i dva svježa groba, i svu silu ovčjih kostiju 

Kako smo bili odijeljeni od bataljona i bri¬ 
gade, nijesmo mogli dobiti hrane, tako te smo tro¬ 
šili od naših pričuvnih obroka (dvopek i t. zv 
konzerve). Dok je još bio dan, naložismo vatre, 
otvori sirio konzerve i pristavismo ih, da se uz že¬ 
ravicu griijiu. Međutim niti čedna kravica nije bila 
pošteđena. I nju onako lošu i malenu ubismo i is- 
pekoismo na ražnju. 

Još prije nego je nastala noć, pogasismo vatre, 
da nas ne zapaze »oni«. U to se pojavi daleko 
negdje u visini brzojavna svjetiljka. To su svje¬ 
tiljke, kojima se daju noću ili pojedini urečeni 
znakovi ili se mogu davati i čitave riječi i reče¬ 
nice. Brigada nam je javljala, da se naša satnija 
ima sutra zorom zaputiti prema Vitinama i ondje 
se priključiti kod navale na crnogorske utvrde 
kod Vitina odnosno Kamena vetemika. Prema 
tome je i naš satnik udesio čitav nacrt sutraš 
njega dana. 

Najprije je izmjerio udaljenost između nas 1 
brigade, koja je iznosila oko dvanaest kilometara, 
zatim put, kojim smo morali već zorom udariti, da 
pravodobno stignemo na rečeno mjesto, konačnG 
odredi noćne poljske straže i časnike i starije pod- 
časnike, koji će se u službi noću izmjenjivati. 

Bila je jedna onih hladnih ljetnih noći, 
kakve susrećemo samo u vrlo visokim predje¬ 
lima. Iako je sunce čitav dan nemilosrdno palilo, 
noć je bila upravo studena. Po neizmjernom 
obzorju, koje nas je okruživalo, iskočiše silne 


tamne utvare, sad šiljate, sad oble, sad opet se¬ 
dlaste, već prema obrisima brda. No ništa nijesi 
mogao razabrati, sve je bilo prekriveno gustom 
tamom, tako te na korak nijesi mogao prepoznati 
čovjeka. Negdje u dubini šumjela je Čehotina. 

Raspoloženje u momaka bilo je ne baš naj¬ 
ugodnije, budući da su znali, da je satnija odije¬ 
ljena od brigade i da između nas i nje imade to¬ 
liko provalija i gudura, vrhunaca i zaselaka, koje 
djelomično još držahu Crnogorci u rukama. 
Svatko, tko je imao te noći službu, vršio ju je 
najsavjesnije, pa i oni, koji su zadubivši laglje 
rane ostali bili kod satnije. Jer ništa gore, već 
biti napadnut noću iznenada. 

U blizini bilo je nekoliko sjenika, iz kojih 
momci donesoše sijena i slame, da bude poči 
vanje udobnije. Sve bijaše uređeno i straže po¬ 
stavljene, sprema upućena za svaki mogući slučaj 
momci s telećacima na leđima, s nabijenim pu¬ 
škama, sa zategnutim cipelama na nogama; tek 
treba da pljesneš rukom i sva je satnija (tada 
još od dvjesta ljudi) na nogama, spremna za 
boj. Ležali smo u rojnoj pruzi, i to u obliku pot¬ 
kove prema Vikoću. tako te u slučaju nužde ne 
bi bilo potrebno nikakvo razvrstavanje, već bi 
samo valjalo strijeljati. 

I nebo je bilo tamno, mjesecu ni traga, i 
upravo zato su se isticale zvijezde svojom jas¬ 
noćom. Tišina je vladala, tek neprekidni šum 
Čehotine dolazio je iz dubina sad jače sad sla¬ 
bije. 

Davno je već mogla poodmaknuti ponoć, kad- 
no se sa lijevoga krila satnije, koje je bilo udaljeno 
kojih trista koraka, ču silna galama. Mi s ove 
strane bili smo potpuno uvjereni, da su to Crno¬ 
gorci navalili i potrčasmo s jednim vodom (40 
momaka) onamo. S lijevoga krila čuli su se po¬ 
klici: »Ne daj!« — »Drži!« — po koja neizbježiva 
psovka, nekoliko hitaca i opet mir. 

Došavši onamo mogli smo razabrati u polu¬ 
tami (počelo je već svitati) naše momke, kako 
jedni zavezuju rane drugima, neki se smijp, neki 
psuju, a trojica četvorica trče za gologlavim 
momkom prijeteći mu se, da će ga na mrtvo ime 
izlijemati. 0 Crnogorcima ni traga ni glasa. Što se 
dogodilo? 

Onomu momku, što su ga neki vijali, snilo se 
da Crnogorci navaljuju, pa je u sinu stao vikati: 
»Evo ih! Pomoć!« Oni, koji su bili u neposrednoj 
blizini, probudiše se, dakako. No ne znajući, što 
je na stvari, zgrabiše puške i stadoše pucati kud 
koji. Pucnjava je dakako probudila druge, i tako 
sve redom, dok nije bila na nogama čitava satnija. 

Čitava se ta stvar odigrala u pet časaka. 
Uzrok pak tomu bio je taj, što su redom poza- 
spale bile sve straže tako, da nikoga nije tu bilo, 
koji bi bio druge upozorio, što se zapravo do¬ 
godilo. Začudo pri čitavoj toj uzbuni bilo je tek 
nekoliko lako ranjenih (kod Podmihala u Galiciji 
bio je i jedan mrtav). Konačno se čitav događaj 
svršio time, da smo se kraj svega toga od srca 
nasmijali i sav rum, što su ga satnijski konji sa 
sobom nosili, dozvolom zapovjednika popili i na 
put se spremili. Počelo se daniti. 

Isti dan smo stajali kod Vitina u okršaju 
Crnogorci se povukoše. 

Naš pravac bio je Plevlje—Jabuka—Prije- 
polje—Nova Varoš—Sjenica ... Međutim nijesmo 
došli niti do Sjenice; posljednja naša točka na tom 
pohodu bila je Nova Varoš, budući da je glavna 
vojska naišla bila kod Prijepolja (južno Višegrada) 
na jak otpor srpske vojske, pa se prema tome 
morala i 8, brdska brigada povući, koja je imala 
zadaću štititi desno krilo. 

Već od prvoga početka izašla je bila naj¬ 
stroža zapovijed, da vojnici ne smiju putem dirati 
ni u što, bilo voće, povrće, živad, jer da je svaki 
momak dovoljno opskrbljen. I doista su se pre- 
stupci kažnjavali najstrože: vezanjem nauznak pa 
za staJblo, gdjegod u šumi, ako bi se momku do¬ 
kazala krivica. 

Međutim su se tih zapovijedi, što je rat dulje 
trajao, i momci i časnici manje držali, dok se 
te zapovijedi nesamo nijesu zaboravile, nego 
su se što više tamo, gdje je nužda iziskivala (da 
na pr. nije stigla pravodobno hrana), određivale 
patrole, koje su kao u 30-godišnjem ratu utjeri¬ 
vale danak u obliku živežnih namirnica. Ali naš 
je čovjek i u takvim slučajevima sačuvao ljudski 
osjećaj, te se može reći, da nije otimao; ži¬ 
telji su sami davali, koliko su mogli. Kad je je¬ 
dnom kapetan zapitao nekoga Zagorca, zašto ne 
će u patrolu za utjerivanje živežnih namirnica, od¬ 
govorio je: »Ja uvijek mislim na svoje kod kuće, 
kako bi njima bilo, da njima tako otimlju«. 

Nakon Vitina i Kamena vetemika nastavila 
je naša brigada marš na Plevlje, i to bez pravoga 
odmora, budući da je brigada imala već 18. kolo¬ 
voza stići u Plevlje. Međutim potpuna brigada 
bila je istom oko tri sata izjutra okupljena oko 
svoga stožera na visovima zapadno od Plevlja. 
Desilo se to radi toga, što su dva bataljona (i naš) 
imala prevaliti put, na kojem su svi mostovi bili 
porušeni, pa ih je valjalo na brzu ruku popravljati, 
da uzmogne vojska prelaziti. Osim toga je čitavo 
to vrijeme padala kiša, pa su potoci tako nabujali, 
te su prijelazi bili znatno oteščani. Samo jednu 
noć zmeđu 17. i 18. počivala je brigada na jednom 
od sjevernih obronaka gore Ljubične, i to očito 
ne radi počinka, već radi toga, jer je u magli i 
kiši bilo nemoguće noću napredovati uzbrdo, po¬ 
gotovu kad nijesmo išli putem već poprijeko. 

Naš bataljon je dobio zapovijed, da stane oko 
11 sati, kad je bilo tamno, štono riječ, kao u rogu 
Da se koja jedinica ili momak ne bi izgubili, išli 
su momci jedan po jedan držeći se stalno za pred¬ 
njega, tako te je čitav bataljon bio razvučen na 
preko dvije tisuće koraka, što je u besputnim 
gorskim krajevima silna zapreka kod napredo¬ 
vanja. Jedamput se taj lanac na jednom mjestu 
bio i prekinuo. Znakovima sa svijetlom nije bilo 
ni konca ni kraja, dok opet lanac nije bio po¬ 
vezan. -#*;] 

Krajevi su oni potpuno pusti (kao i čitav 
Sandžak); pijesak i ilovača su osobito značajni. 
Tu i tamo proviruje krš, iza koje se kanda sakrio 
grmečak od oštrih vjetrova priklonivši se sasvim 
uz svoga zaštitnika. 

Penjući se dakle uz Ljubicnu došli smo očito 
bili na jedno ovakvo značajno mjesto od pijeska 
i ilovače, jer je od tolikih nogu utrta staza bila 
radi kiše tako kliska, da je bilo nemoguće na¬ 


prijed. I mi stadosmo. Kako i gdje je tko već stao, 
tamo je i ostao sjedjeti, jer se doista nitko nije 
usudio nimalo udaljiti od »lanca«; s jedne strane 
očito provalija i ponor a s druge strmine. I tako 
skidosmo svaki svoje platno (Zeltblatt), preba- 
cismo ga preko glave i čučasmo odnosno sje¬ 
dasmo na kundacima naših pušaka i čekasmo 
osvit. To je bio jedini dulji počinak u četrdeset i 
osam sati. 

Promrznuti nastavismo zorom put. Sad smo 
se istom mogli uvjeriti, kako potrebno upravo 
nužno je bilo, te smo se držali u lancu odnosno 
da smo stali i čekali zoru. Čitavi slijedeći dan i 
čitavu noć smo napredovali, dok oko tri sata iz¬ 
jutra ne stigosmo u Plevlje. 

U Plevlju nam je za dva dana stigla zapovijed, 
da treba poći put Jabuke (po prilici na sredini 
puta između Plevlja i Prijepolja). Jabuka je za¬ 
pravo visoravan, na kojoj bijaše sagrađena (od 
Austrije) pogranična utvrda, kojom je tekla gra¬ 
nica između tadašnjega srpskog i crnogorskog 
Sandžaka, koji je godine 1908. pripao objema kra¬ 
ljevinama. Ispred Jabuke držali su Srbi jedno 
gorsko sljeme u duljini od kojih trista do četiri 
stotine koraka zaposjednuto. 

Brigada se već na dva kilometra udaljenosti 
razvila, što braniteljima Jabuke nipošto nije mo¬ 
glo izbjeći, jer su se nalazili na visini, tako te su 
mogli pravodobno sve poduzeti, da se ili odupru 
deseterostrukoj nadmoći protivnikovoj, ili da se 
pravodobno povuku. Svakako nije imalo smisla 
da uludo izginu, a to nije niti svrha zalaznih 
obrambenih jedinica, kojima je tek suzdržavati 
neprijatelja tako dugo, dok se povuče glavna 
vojska. No uza sve to je njih pet stotina poprilici 
zadalo dosta posla nadmoćnoj brigadi, budući da 
ie taj okršaj trajao čitavo popodne: razvoj bri¬ 
gade, napredovanje, juriš. 

Bio je neobično vruć i nakon duge kiše spa¬ 
ran dan. Popodnevno sunce upilo se svojim vru¬ 
ćim zrakama upravo u naše zatiljke, moj je ćur¬ 
kom curio. Dva bataljona bila su razvijena u roj- 
nu prugu (jedan hrvatski i jedan češki), jedan ba¬ 
taljon (Madžari) išao je kao pričuva iza sredine. 
Ostala dva bataljona išla su nerazvijena podaleko 
iza desnoga krila. 

Izdaleka pričinjala se utvrda srpska kao 
pravi pravcati krov ogromne kuće. Međutim što 
smo se više približavali, to većma su obrisi ču¬ 
dnovatoga brda postajali jasniji, dok napokon ne 
stajaše pred nama kao navalice nasipan ogro¬ 
man nasip visok kojih pedeset metara. 

Već na šest stotina koraka otvoriše Srbi pu- 
ščanu vatru, čulo se i štektanje strojnih pušaka. 
Vidik je za njih bio izvrstan, jer su mogli po onoj 
goleti dobro pratiti svaku našu kretnju. Međutim 
se osjetilo, kao da su Srbi dobili pojačanje na 
lijevom svom krilu, očito zato, da ih mi ne obi- 
đemo i jedna satnija pričuvnoga bataljona (u 
sredini) dobi nalog, da se trkom pomakne na kraj 
desnoga krila. Ali tko će trkom u onoj vrućini 
pa još uzduž linije, što znači velike gubitke. 

I vojnici spomenute satnije polegoše i — niti 
koraka više. — »Ne može se!« — čuli su se ma¬ 
džarski glasovi. V- Kralj. 

(Nastavit će se) 

NOĆNO NEBO U OŽUJKU. 

1« Mala kola. — 2. Kasiopeja. — 3. Andromeda 
s maglom M. — 4. Perzej ({3 Algol). — G između 2 i 4: dvije 
gomile zvijezda. 5. Kočijaš ft i s promjenljivi). — 6. Velika 
kola. — 7. Najjasnija zvijezda u Psima. — 8. Zmaj. — 9. 
Bootes. — 12. Sjajna zvijezda u Labudu. — 13. Kefej. — 
15. Ovan. — 16. Pripada Kitu. — 17. Bik [). promjenljiv). — 
18. Orion. — 19. Blizanci. — 20. Veliki pas. — 21. Mali pas. 
— 22. Rak (J: gomila Jasle). — 23. Zmija. — 24. Lav. — 
25. Bereniikina kosa. — 26. Djevica. — 38. Pripada Ribama. 

5 . 

Np.: Neptun. — Ant # : Antiapex, prema kojemu se pomiče 
Sunce. — Put Mjesečev označen je crticama. — Tri 
pravca označuju smjer, u kojem treba kartu staviti iznad 
glave 1. 15. odnosno 31. ožujka. -str- 

ZNAMENITI SPOMENDANI U MJESECU OŽUJKU. 

20. III. 1928. rodio se veliki norveški pjesnik H e n r i k 
I b s e n. Osobito su mu poznate tri drame pesimističkoga 
smjera: »Nora«, »Sablasti« i »Divlja patka«, (t 1906.). — 
24. III. 1905. umro je Jules Verne, znameniti francuski 
pisac znanstveno-poučnih romana, koji su osobito omiljelo 
štivo mladeži. (* 1928.). 

VLADIMIR MAŽURANIĆ. 

Dne 17. siječnja o. g. pokosila je smrt jednoga od 
najvećih znanstvenih radnika, nesaroo među Hrvatima već 
uopće na slavenskom jugu, sina velikoga pjesnika Ivana 
Mažuranića Vladimira, u 83. god. života. Jednoga 
neumornoga radnika nestalo je između živih, ali je veliko 
djelo njegovo ostalo potomstvu kao baština neprocjenjive 
vrijednosti. 

Osim mnogih rasprava, koje su izašle u izdanju Jugo¬ 
slavenske akademije u Zagrebu, i drugih članaka, pa i 
pjesničkih radova, napisao je Vladimir Mažuranić i omašno 
djelo, koje se može punim pravom nazvati njegovim život¬ 
nim djelom. Djelu je tomu naslov »Prinosi za hrvat¬ 
ski pravn o-p ovijesnd rječnik«, izdala J ugoslav. 
akad. znanosti i umjetnosti u Zagrebu 1908—1922. 

Kolika li je sprema i kako veliko opsežno znanje, 
historijsko, sociološko i jezično ovoga umnog i marljivog 


radnika, neka nam primjera radi posluzi kratki izvadak 
iz pomenutih »Prinosa«, koji zapremaju preko 1700 strana 
velikoga formata: 

»\p o r k o 1 a b«, porkulab, m., po Mikl. Etym. W,tb. 
k nama, pak u Ugarsku i rumunjske strane prešla riječ iz 
njem. Burggraf; dakle comes burgi, castri, arcis. Od njem. 
(star.) gravjo (Graf) postaje slov. grabja, hrabe (češ.), a po 
tom u češ. purkrabi = Burggraf. Isp. Brandl. purkrabi 
karlsteinsky, zemsky, pražsky, kraje hradeckeho; sve su 
to visoke službe. Analogno postaje od Markgraf markulab. 
V. t. r., a isp. i A. R. U nas je p. sad više sad niže vrste. 
»Porkulabi u Otočcu i Gačkoj »hrabarnici« su — strenui 
milites — kralja Matije (v. Cvjetnica); u Zagrebu je p. 
isto što kaštelan (isp. 1431. Tk. IX. 241.: »Jacobi castellani 
dicti porkolab«,... itd. 

Mažuranić je sam svoje djelo nazvao »Prinosi...« 
htijući time reći, da to još nije svršeno i zaokruženo djelo. 
I nije. Ali je on svojim mnogogodišnjim radom udario 
temelj, na kojem bi se mogla i imala da sagradi opsežna 
znanstvena opća i narodna hrvat, enciklopedija (bude li 
se našlo marljivih radnika, kao što je bio VI. Mažuranić). 
Kao što je najteži početak, tako je najzaslužniji onaj, koji 
daje poticaj i svojim vlastitim radom pokazuje, kako i što 
treba raditi. Ugledali se u nj svi oni, koji osjećaju u sebi 
smisla i sposobnosti za rad! -lj- 

ZASLUGE HRVATSKOGA SVEĆENSTVA ZA HRVATSKI 
NAROD. 

Proučavajući stariju hrvatsku knjigu i stare hrvatske 
većinom neštampane privatno pravne isprave od najstarijih 
vremena pa sve do 19. vijeka, uvjerio sam se, da nijedan 
stalež nije toliko zasluga stekao za hrvatski narod koliko 
njegovo svećenstvo. Hrvatska vlastela, koja se često puta 
prikazuju kao nesmiljeni i siloviti ljudi, nijesu, kako gotovo 
sve sačuvane isprave pokazuju osim vrlo rijetkih izuzetaka, 
bili ni iz daleka onakvi, kakvima se često prikazuju u 
novijim knjigama. Oni su kao i svećenici živjeli s narodom 
mirno i snošljivo. Od svojih su kmetova ili od naroda tražili 
toliko, koliko su kmetovi mogli dati i koliko su mogli raditi. 
Sve tražbine od strane vlastele nijesu bile nikada veće 
negoli današnji porezi. Ali za te tražbine dobivao je i 
narod razne službe od svoje vlastele. Vlastela su uzdrža¬ 
vali činovnike, koji su imali u svojim rukama upravu i 
sudstvo, a u slučaju rata osobito za turskih provala bila su 
vlastela vođe naroda i njegovi glavni zaštitnici i branitelji. 

Kolikogod imadu i hrvatska vlastela svojih zasluga za 
narod, osobito u ona burna vremena turskih provala, ipak 
po mom čvrstom uvjerenju zaostaju njihove zasluge daleko 
za zaslugama našega svećenstva. Vlastela su uvijek zastu¬ 
pala u hrvatskom narodu državnu vlast, dok je bilo sve¬ 
ćenstvo uvijek ono, koje je zastupalo narod. Budući da je 
većina našega svećenstva izašla baš iz naroda, ibudući da 
je ono u najužoj vezi živjelo sa narodom, nije ni moglo 
drukčije raditi. Ali najveću zaslugu našega svećenstva 
imademo tražiti u uzgoju naroda. Upravo melem kapi padaju 
na srce svakoga Hrvata, kada čita u starim ispravama od 
1309. pa sve do 19. vijeka ono divno ćudoređe hrvatskoga 
naroda, koje se u tim ispravama ističe .Ja sam takvo ćudo¬ 
ređe još zatekao u svojim mlađim godinama (prije 50—60 
godina), ali otkako su počeli u narod zalaziti lažni apoštoli 
i proroci, koji kano da žele oboriti sve, što nam djedovi 
namriješe, pomračilo je i to vjekovima uzgajano ćudoređe. 

Hrvatsko je svećenstvo znalo uzgojiti hrvatski narod bla¬ 
gim, mirnim, krotkim i ćudorednim uza sve divljačtvo, što 
su ga sobom donosili osvajači Turci. 

Sada da malo ogledamo način, kojim je naše svećen¬ 
stvo uzgajalo narod. Glavnim mjestom za svoj uzgoj imali 
su svećenici u crkvi. U crkvi nijesu vršili samo svoju 
službu nego su tu službu uveličavali načinom, koji je najviše 
ugađao duši narodnoj. Oni su gotovo sve znatnije crkvene 
pjesme preveli iz latinskoga jezika na hrvatski i te pjesme 
s narodom u crkvi pjevali. Narod nije išao u crkvu samo 
da udovolji svojim vjerskim čuvstvima, nego da se i nasla¬ 
đuje, slušajući crkvene pjesme u svom jeziku. — Ali naši 
su svećenici ispjevali i pjesme nabožnoga sadržaja, koje su 
se uvijek pjevale u crkvi, ali ih je narod prihvatio isto onako 
rado kao i crkvene pjesme, te su ih naši slijepci uz gusle 
nekoliko vjekova po narodu raznosili i pjevali. Najpozna¬ 
tija je među ovima pjesmama o bogatom Gavanu. U zbir¬ 
kama narodnih pjesama, što se priređuju za školsku mladež, 
ne spominju se niti takve pjesme, premda one zapremaju 
znameniti list u historiji prostonarodne hrvatske prosvjete. 

Znameniti prilog za uzgoj hrvatskoga naroda podalo 
je svećenstvo tako zvanim prikazivanjima. U tim se je knji¬ 
ževnim djelima prikazivala dramatski isprva muka i smrt 
Isukrstova, a kasnije i koji znameniti događaj iz života Isu- 
krstova ili kojega drugoga sveca. Prikazivalo se je isprva 
u crkvi, a kasnije i na drugim mjestima, n. pr. na trgu 
ispred crkve. Ova su . prikazivanja budila i jačala vjerska 
čuvstva u narodu, a podjednako dizala u narodu prosvjetu 
i budila u njega pjesnički polet. 

Pjesmom pratili su naši svećenici narod od poroda do 
smrti. Osobite pažnje su vrijedne tako zvane pogrebne 
pjesme, kakvih nam se je također nekoliko sačuvalo do 
danas. — Svoje su propovijedi zaslađivali narodu po uzoru 
njemačkoga dominikanca Herolta (u 15. v.) zgodnim primje¬ 
rima (exempla) i prilikama (parabolama) te suhoparnu 
teološku nauku njima potpuno osvijetlili. Više je takovih 
prilika i primjera prodrlo u narod, te se još danas pripo¬ 
vijedaju u narodu kao hrvatske narodne pripovijetke. Ni na 
ovakve se narodne pripovijetke ne obaziru priređivači 
izdanja narodnih pripovijedaka za školsku mladež, kano da 
žele odvratiti mladež hrvatsku od upoznavanja historije 
narodne hrvatske prosvjete. 

Znamenite su priče (danas u nauci poznate pod ime¬ 
nom »apokrifnih priča«) legende, što su ih naši svećenici 
sastavljali za narod. Takve su priče i legende čitali sve¬ 
ćenici narodu u crkvi ili u svojim domovima i njima jačali 
u narodu vjerska čuvstva i djelovali blagotvorno na 
narodnu fantaziju. U uskoj vezi sa pomenutim pričama i 
legendama bila su tako zvana Čudesa ili mirakuli, što su 
ih naši svećenici sastavljali i čitali narodu. I iz ove je 
književne građe mnogo prodrlo u narod, te se i ta knji¬ 
ževna građa u narodu pripovijeda u obliku narodne pripo¬ 
vijetke. Na žalost ni ovakvih pripovijedaka nijesu primije¬ 
tili izdavači narodnih pripovijedaka za školsku mladež. Ni 
takvih pripovijedaka po njihovu mnijenju ne treba da 
pozna hrvatska mladež. Čim će manje poznavati sebe, tim 
će i manje poštovati sebe i svoj narod. 

Ali svećenici bili su i prvi učitelji mladeži u hrvat¬ 
skom narodu. U svakom je selu svaki svećenik uzgojio 
nekoliko dijaka ili žakana, koji su se posvetili ili sveće¬ 
ničkom zvanju ili stupili u službu kao činovnici kod hrvat¬ 
ske vlastele ili su ostali kod kuće te su jedni pisali narodu 
njegove privatno pravne isprave i zastupali stranke pred 
sudom, a drugi otvarali škole. 

Brinući se naši svećenici za narodno ćudoređe, pro¬ 
vodili su vrlo savjesno sv. ispovijed, pri čem su osobitu 


brigu posvećivali valjanom porodičnom životu, a od grije¬ 
hova najviše progonili blud. Posljedica toga njihova rada 
bila je, da su hrvatski narod krepak i zdrav predali 
potomstvu. 

Svećenici brinuli su se i za materijalno blagostanje 
naroda, osnivajući u svakom selu tako zvane bratovštine 
ili bratstva, kojima je bila među drugim zadaćama i ta, da 
se između selbe članovi (braća) podupiru. 

Ne treba ni spominjati, da su stariji svećenici za 
podmladak svećenstva i za svoju braću svećenike pisali 
zgodne priručne knjige i udžbenike. Kad su se u nas počele 
osnivati srednje škole po uzoru zapadno evropskih naroda, 
prvi su učitelji na tim srednjim školama bili svećenici, koji 
su časno tu službu obavljali u hrvatskom narodu nekoliko 
vjekova. Rijetki smo danas još na životu, koji smo polazili 
škole pod djelomičnom upravom svećenika. No držim, da 
ne će biti nijednoga, koji ih se u starim godinama na 
domaku života ne sjeća sa najvećom zahvalnošću i najve¬ 
ćim priznanjem, jer su bili ne samo pravi pedagozi nego i 
pravi zamjenici roditelja, koji su ne samo razumjeli svoje 
pedagoško-didaktične dužnosti nego ih i činom najsavjesnije 
vršili. 

Kad su svećenici zapjevali svjetovnu pjesmu, narod 
ju je razumio i zavolio. Ona je postala odmah narodnom 
svojinom. Najboljim nam je primjerom Pjesmarica ili Raz¬ 
govor ugodni naroda slovinskoga od Andrije Kačića 
Miošića, koju je narod u Dalmaciji i u hrvatskom primorju 
cijelu na izust znao preko dvjesta godina. Svećenici su 
najbolje poznavali hrvatski narod i narod je najbolje 
razumio njih. 

Svećenici nijesu nikada napustili svoga naroda, nego 
su s njime podnosili uvijek sve nevolje. Za turskih su pro¬ 
vala oni hrabrili i bodrili narod, a ako je trebalo, i borili 
sa svojim narodom i prvi žrtvovali svoje živote na bojnim 
poljanama. Kad je u 16. vijeku narod hrvatski morao bježati 
rpimice iz svoje stare postojbine pred turskim nasiljem i 
tražiti si u stranom vrijetu nova ognjišta i novu domovinu, 
kad ga je sve ostavilo, nijesu ga ostavili njegovi svećenici, 
već su ga u potražbi nove domovine baš oni vodili, ne 
zaboravivši sa sobom ponijeti svojih crkvenih knjiga 
(misala i brevijara), baš oni su sa pobjeglim narodom u 
dalekom svijetu (u Italiji, u ijugozapadnoj Ugarskoj, Donjoj 
Austriji i Moravskoj) osnovali nova sela, u kojima još 
danas živu Hrvati. 

Svećenici bili su oni, koji su Hrvatima sačuvali nji¬ 
hovu narodnost, njihovo narodno ime i njihov jezik. Velike 
zasluge svećenstva za hrvatslki narod nesamo da je narod 
sa najvećom zahvalnošću priznavao nego i krunjene glave. 
Neprijatelji hrvatskoga svećenstva bili su samo oni, koji su 
bili i neprijatelji hrvatskoga naroda. Takvima i danas 
držimo sve neprijatelje i protivnike našega svećenstva. 

R. Strohal. 

KNJIŽEVNOST. 

Hrvatski radiša«. Primili smo 1. br. god. IX. ovoga 
poučnog lista, iz kojega donosimo dvije vrlo značajne 
misli: »Dvije stvari kod Hrva)ta ne uživaju 
osobite vrijednosti — znoj i krv. Drugi su 
narodi znojem izgradili veliko blagosta¬ 
nje, a krvlju slobodu. Mi nijesmo učinili 
ni jedno ni drugo«. — »Neprijatelji hrvat¬ 
skoga naroda uvijek su računali sa dvije 
naše mane: jalom i neslogom. I uspjeli 
s u!« — Zapamtimo to i naučimo štogod iz toga! 

»Napredak«. Izišao je 15. br. »Napretka«, glasila 
hrvatskoga kulturnog društva »Napredak« u Sarajevu. 
Zabilježiti nam je iz ovoga broja, kako i kada je nastao 
»Hrvatski klub u Sarajevu«, koji je svojim ma¬ 
rom i svojom borbom mnogo učinio za buđenje i po¬ 
državanje hrvatske svijesti u onim krajevima. 

Osnovan je »Hrvatski klub« godine 1905., a svrha mu 
je bila: unapređivati naobrazbu i društveni saobraćaj među 
članovima. Osnivači su nastojali, da klub postane stjecište 
i ognjište društvenoga života u Sarajevu. To im je uspjelo, 
pa je klub ovu zadaću od dana osnutka do danas kroz 22 
godine ispunjavao. 

Prvi odbor bio je sastavljen od samih osnivača: pred¬ 


sjednika dr. Ćire Truhelke, dir. zem. muzeja, Tomislava 
Bosutića, Julijana Ćukca, Nikole Ostojića, Ivana Sitarića, 
Josipa Vancasa i dr. 

Kroz čitavo vrijeme svoga opstanka sudjelovao je 
klub u svakoj zajedničkoj akciji hrvatskih društava u 
Sarajevu, a vrijedno je spomena, da je klub svojim radom 
mnogo pridonio u odboru za gradnju »Hrvatskoga Doma« 
u Sarajevu, od kojega nastade divna palača Napretkova 
Zakladnog Doma. 

Klub ima danas novinama, časopisima i revijama 
najveću i najbogatiju čitaonicu ne samo u Sarajevu, nego 
u čitavoj Bosni i Hercegovini. 


ZABAVA I ŠALA 


ŠALE. 

1 . 

Schiller je kao mladić mnogo svirao u harfu, što je 
vrlo smetalo nekoga njegova susjeda. 

Jednom mu se ovaj prolazeći pokraj prozora htio 

narugati: »Ah, gospodine Schilleru, ta Vi svirate kao dječak 
David, samo ne tako lijepo!« — »A Vi«, rekao mu je 
Schiller, »govorite kao kralj Salamon, samo ne tako 
mudro!« 

2 . 

Markiz od Pontelimara raspravljao je nekoga dana 
s portugalskim kraljem o moći monarhije. Kralj je bio 

mišljenja, da svaki vladar mora posjedovati neograničenu 
vlast nad svojim podanicima. »Kad bih ja Vama zapovjedio, 
markiže, da se sad strmoglavce bacite u more, Vi biste 
to morali smjesta učiniti«, rekao je kralj. Kod ovih je 

riječi markiz ustao i pošao prema vratima. »Kamo?« 
upitao ga kralj. — »Vaše Veličanstvo, učiti plivati!« 

Milan Mihelčić. 

Zlat. Cirković, Bakar (br. 4. V., IX., XII.; br. 5. I., 
IH., VI., IX.). — Bruno Janeš, Petrinja (br. 4. 

I.—XIV.). — B. Smolković, Zgb (br. 5. I., HI., V.—VII., 
IX.—XI.). — Maja i Ivka, Osijek (br. 5. IH., VI., IX.; ne 
treba čitave zagonetke prepisivati!) — Ružica Tur- 
ković, Petrinja (br. 5. I.—XI.). — Tanasija Radosav* 
ljević, D. Miholjac (br. 5. III.). — Antun Vujnović, Ma¬ 
džari (ibr. 4. I., XU„ XHI.; br. 5. III., IX.). — Nikola Mrao- 
vić, Gospić (ibr. 4. I., IV., IX., XDI., XIH.), — Dragan Mo- 
ser, Osijek (br. 4. V.—XIII.). — Slavica Balog, Požega 
(Ibr. 4. I., VHI., IX.; br. 5. IH., IX., XI.). — Stanfko Smičić, 
Komamica (br. 5. VIH., IX. nije potrebno zagonetke pre¬ 
pisivati!) — »Zmaj starograd.« (br. 5. IH., VI., IX., XI.). 

— Miroslav Brichta (br. 5. I., IV., VI., IX.). — Dane, Ivan, 
Vojo, Sveto, Milojko, Gospić (br. 5. I.—III., V., VI.—»XI.). 

— Mladen Stahuljak, Zagreb (br. 5. I.—XI.). — 
Zdenko Kolacio, Sušak (br. 5. I.—VI., VIH.—XI.). — Vera 
Jahl, Osijek (br. 5. IX.). — Simo Uzelac i A. Jutt, Zgb 
(br. 5. I.—III., V.—VH., IX.—XI.). — Veljko Novak, 
Zgb (br. 5. I.—XI.). — Vlad. Garditz, Zgb (br. 4. I.—III., 

IV. —VI., VII.—XIV.). — Zlata Praunsperger, Pe¬ 
trinja (br. 5. I.—XI.). — J. Gremić, Gospić (br. 5. I.—HI., 

V. —XI.). — Nikola Medved, Gospić (br. 5. I., II., VI., VH., 
IX., XI.). — Bojana Broz Gospić (br. 5. I.—XI.). 

— Josip Blažević i Božidar Steiner (br. 5. I.—VI., 


VHI.—XI.). — Ivan Katalinić, Senj (br. 5. I., H.). — 
Bruno Janeš, Petrinja (br. 5. I.—XI.). — Zvonimir 
T r a j b a r, Zgb (br. 5. I.—XI.). — Nevenka Peleš, Ple- 
ternica (br. 5. I., III., VI., IX.). — Slava, Božena, Mira, 
Vera, Gospić (br. 5. I.—IH., V., VI., IX., XI.). — Krešimir 
Matanović, Petrinja (br. 5. I., III., VI., IX., XI.). — Že- 
limir Štefanov (br. 4. I.—XIV.; br. 5. I.—V., VI.—XI.). 


I. MAGIČNI KVADR4T. 


(Josip Blažević) 


A 

A 

E 

E 

H 

I 

I 

L 

L 

M 

M 

0 

0 

R 

R 

S 

od zac 

anih slova okomito 


ljudi nastavaju 
? 

? 


voćka 

vodoravno iste riječi. 


II. DVA PITANJA. 

(B. Smolković) 

1. Kako se može voda u situ ni**.. i? 

2. Koja je životinja na svijetu najjača? 


III. LOGOGRIF. 

(Josip Cikoš) 


»U« mi znači udo tijela, 
»ije« je guja rek ibi cijela. 
»A« ti kaže, kud ćeš doći. 
»I« je strašan zvijeri glas. 


I. 


IV. ISPUNJALJKA. 

(Mladen Žanić) 


. . . broj 

. . . živi u vodi 

.oružje 

. . . . muško ime 

. . . . kukac 

. . . . vrsta snijega 

.rijeka 

II. 

Ispuni tako, da od I. do II. dobiješ ime hrvatskoga kralja. 

V. KONJIĆEV SKOK. 

(B. Kanengiser) 




sre 




bez 

ma 

žjeg 



kad 

go 

će 


slo 

ne 

bo 

ni 

bla 


va 



VI. BROJČANICE. 

(Zlata Praunsperger) 

1. 1 2 3 4 3 2 veli da je 1 2 3 4 2 3 

2. 1 2 3 4 5 sam 1 2 3 4 5, pa sam se na 1 2 3 4 5. 

3. 1 2 3 4 veli, da gori 4 3 2 1. 

4. 1 2 3 4 su iz 1 2 3 4 2 4. 

VII. SKRIVAČICE. 

(Branimir Antonović) 

Mi smo stari u tom gradu. (Kojem?) 

Gusta je vrba sada uz rijeku. (Koju?) 

Grom je udario više gradskoga bedema. (U kojem 
gradu?) 

VIII. PREMJEŠTALJKE. 

(Veljko Novak) 

1. Ća je radin čika Šimić. (e—o) 

2. Da ga pomiriš, Bože. 

3. Daj, bar lomi! 

IX, LOGOGRIF. 

(Vlad. Popović, Šibenik) 

Ženskoga sam roda, obličje mi razno; 

Ni od čega nijesam — sve u meni prazno. 

i 

> 

I danju i noću mijenjam lice svoje, 

A uz mene treba da drugovi stoje. 

i 

Sad idem, sad stojim, sada sam u letu, 

Bez drugova ne bih ni bila na sv’jetu. 

? 


X. MAGIČNI KVADRAT. 

(Zvonimir Hoić) 



Poredaj brojeve: 7, 8, 9 i 10 u ovom kvadratu tako, da 
vodoravno, okomito i dijagonalno dadu zbroj: 34. 


PORUKE UREDNIŠTVA 

St. Šp. Vaših radova ne možemo uvrstiti: niti pje¬ 
sme »Majka« niti »Svjećice«; ima tu još mnogo nedo¬ 
stataka. Valja još pričekati. Zagonetke treba uredno na¬ 
pisati, i nemojte ih ovako strpati sve zajedno na jedan 
papirić. 

M. Z. N. G. Vaša pripovijetka »Bog ne plaća...« 
ne ulazi, iako ima pojedinačnih dobrih mjesta, no u cije¬ 
losti to još nije za štampu. 

Ned. Kos. »U luci« ulazi, »Idu ljeta...« ne. 

Lj. Gr. »Zemljopisni aritmogrif« ne možemo uvrstiti; 
pogrešan je. 

F. G. K. Vaše pjesme još nijesu tako uspjele, da 
bismo ih mogli uvrstiti. Od zagonetaka ulazi »Konj. 
sikok«. Pišite samo na jednoj strani. 

I. L. Č. Vaše su pjesme tek počeci, koji još nijesu 
za štampu: Zasad je to samo stihotvorenje (verzifikacija) 
bez dubljega značenja; na pr. — Pod strehom se pijetli 
tuku, — Po nebu se magle vuku —; ili: — Lahorić piri 
laki, — Njiše se listak svaki — itd. Svakako ima tu i 
dara, ali treba čekati; ići će s vremenom bolje, dok dođu 
zrelije godine. 

»Robinzon«. Vaših zagonetaka ne možemo uvrstiti; 
prije svega bi ih trebalo uredno napisati na posebni papir. 

»Gambara«. Vi se još uvijek služite tuđicama. Niti iz 
ove pošiljke nijesmo na žalost mogli ništa izabrati, što 
bi se glatko moglo štampati. Kadgod počnete sasvim 
dobro, no onda odjedamput dođe kakav nezgodni epi- 
teton ili oblik, koji kvari čitavu pjesmu, a to dolazi od 
toga, što se kod nedostatka kakvoga pomažete bilo čime, 
i tako nastaje prazna verzifikacija, kao na pr. — prigu¬ 
šeno šuma šumi, — nijemo jure kraj nje drumi. — Ili: 
Zvijezde umiru, zagorski sopće vlak — električne lateme 
trak — baca na cio blatan kompleks — sivkast refleks. 
— Pa što je to?! 

M. V. S. Od Vaših pjesama ulaze »Veslači« uz neke 
popravke, ostale su znatno slabije. 

»Sić«. Od svih Vaših stihova još možda nešto znače 
ona prva četiri iz pjesme »Ne znam«; ostalo je sve slabo 
i bez značenja. Čekajmo još! 

B. S. Z. Od priposlanih nam zagonetaka uvrstit ćemo 
»Pitanja« (smrznuta voda i puž); ostalo je nezgodno sa¬ 
stavljeno i otegnuto. 

B. R-i. Nastojat ćemo, da Vam pjesma »Proljeću« 
uđe čim prije, kao naknada za neuvrštene pjesme, kojih 
mi jamačno nijesmo ni primili. Ne sjećamo se, da su pod 
Vašim imenom došle k nama. 

Indigitis. To su tek onako nasumce nabačeni stihovi, 
koji malo ili ništa ne kazuju; na pr. — A to je najljepši 
darak sam, — kojeg(!) ti mogu da dam, — kad vidim 
prirodu snježnu itd. 

Vj. M-ć. Šteta za izgubljeno vrijeme. Već smo Vara 
jednom pisali, da neurednih radova ne možemo upotrije¬ 
biti, napose pak ovako silnu »križaljku«, koja bi radi 
kliširanja morala biti vrlo čisto i točno izrađena, da se 
može fotografirati, jer složiti se to ne može. I ostale su 
stvari neuredne. 

T. R-ć. D. M. Vaša pjesma »Priroda« nije ni iz da¬ 
leka ono, što bi Vd željeli da bude. Vi ste još premaleni, 
da napišete dobru pjesmu; treba još koju godinu pri¬ 
čekati. 




























— 152 — 


»Skromni«« Vaše pjesme još nijesu zgodne za štampu 
ni jezikom ni sadržajem. 

»Qu«. U Vašim se pjesmama može tu i tamo naći po 
koje zrnce, ali u cijelosti još nijesu za tisak. Treba još 
pričekati. 

Sp. B. Vaša pjesma »Duel duša« nije za naš list. 

»Enig. kl.« »Magični trokut« (ne četverokut) ulazi, 
»Konj. skok« po potrebi. 

M. R. G. Od Vaših zagonetaka ne možemo ništa 
upotrijebiti, neke su suviše jednostavne (raširivaljka), 
neke neuredne (brojčanka), a neke neukusne (akrostih: 
gad); .pjesmica nije uspjela. 

»Myke«. Bez potpisa u listu ne uvrštavamo radova; 
pseudonym vrijedi samo za štampu. »Demon novac« bi 
mogao ući, po potrebi i »(Naše more«. Javite nam se sa 
potpunim imenom, ako želite, da pjesme uđu. 

»Zm. starogr.« »Zim. noć id.« nije tako uspjela, da 
bismo je mogli uvrstiti; ima tu mašte i dobre volje, ali 
to još nije za štampu (ni u jednoj obradi). Zagonetku iz¬ 
radite crnilom, pa nam je opet pošaljite; i potpišite se 
svojim imenom u pismu. 

D. R-ć« Vaše su zagonetke nejasne pa i neuredne; 
ne možemo ih primiti. 

T. P-a. Vaše pjesme nijesu za naš list, što sadržajem 
što obradom. To je obično stihotvorenje bez dubljega 
značenja, na pr. — Na Brestovcu brdu gor, — Đeno 
raste zelen bor — Ili: Sve pobeže iz gorice puste, — Ko 
iz pakla kad bi mogle duše (?). Napose pak pjesme »Dođi« 
i »Majčina opomena kćerki« imadu neestetskih mjesta. 
Pjesme su u svakom smislu slabe. 

Zv. H. »Magični kvadrat« ulazi, čim bude na redu. 

»Felix«. »Život« daleko zaostaje za onim, što se zove 
pjesma. Poredba sa časovima života, koji su prošli »ko 
stoljeća mnoga«, nezgodna je; isto tako: Ah sad ih imam 
toliko (briga) — Ah! jadan ti sam! — ne djeluje ozbiljno 
itd. Treba još čekati. 

S. U-c. Od Vaših zagonetaka moći ćemo upotrije¬ 
biti »Magični kut«, ostalo ne. Treba jasnije pisati; oso¬ 
bito to vrijedi kod zagonetaka. 

A. N-eo. »Vjerna rijeka« odaje dobru volju, mnogo 
osjećaja i maštanja; vidi se po tome što je čitava pripo¬ 
vijetka pisana lirski: napose uvod i završetak. U pripo- 
vijeci ne smije piščev osjećaj doći do tako snažnoga izri¬ 
čaja, iako je to iskreni izljev duše i srca, to spada u 
pjesmu. Možda bi Vam bila pjesma bolje uspjela. Stili¬ 
zacija mjestimice slaba. Pričekajte još < i čitajte. 

VI. G-tz. Vaših zagonetaka ne možemo upotrijebiti; 
jedna se ne može složiti, pa bi je valjalo bolje izraditi za 
klišej, a »Kralj, šetnja« nema principa, po kojem je 
složena. 

VI. B-c. »Ispunjaljka« ulazi. 

R. K. Kr. Od Vaših zagonetaka mogli bismo upo¬ 
trijebiti ono 12 skrivačica, ako su dobre, samo nam treba 
poslati i odgonetke; uredništvo nema kada, da samo od¬ 
goneta. Učinite tako! 

»Nada«. Vaše su pjesme teške i zamaraju, pogotovu 
one anafore; stihovi su dugi i negipki. Prijašnje stvari 
bile su bolje. Nadamo se, da će vrijeme donijeti boljih 
radova. 

A. M. (Potpis nečitljiv!) Uz zagonetke valja ured¬ 
ništvu poslati i odgonetke. Učinite tako; naći će se koja. 

Fed, ml. iz P.« Od Vaših najnovijih radova ne mo¬ 
žemo ništa upotrijebiti; stihovi su tvrdi, negipki, mjesti¬ 
mice je i sadržaj nezgodan, odnosno način izražavanja. 


Najbolje će biti, da ih pustite ležati koje vrijeme, pa ih 
onda opet čitajte, sami ćete vidjeti. »Djevojčica ruže 
bere« ulazi; čini se, kao da je složena prema jednoj 
narodnoj. 

J. B-ć. S. »Šarada« ulazi; ostalo ne, imamo sličnih. 

S. J. M. Vaših pjesmica »Na brijegu« i »Ves. bo¬ 
siljak« ne možemo uvrstiti (nijesu ni loše, ni dobre); i 
onda onaj dekadentski: miris mu se čuje —!? 

»Skaut« N. G. Vaš čl. o skautizmu ulazi znatno iz¬ 
mijenjen odnosno ublažen; nije dobro navaljivati i grditi, 
da nekoga uvjerimo. Tko ne mari za lijepu riječ, još će 
manje mariti za ružnu. 

»Nituavel«. Vaša je pjesma suviše slabo uspjela, a 
da bismo je mogli upotrijebiti; u pismu bi se ipak tre¬ 
balo potpisati. 

P. P-ć. Š. Nijeste marili pjesmu ponovno slati, do¬ 
lazi u narednom broju u tisak; ima i drugih saradnika, 
koji još dulje čekaju. 

M-ć. Pet. Od Vašega »Mozaika« valjalo bi praviti 
klišej, jer je prevelik za slaganje rukom, a za to treba 
da je vrlo pomno i uredno izrađen, crnilom, brojke lijepo 
ispisane; ovako se to ne može fotografirati. Prema tome 
nije mogao ući. Nije samo Vaš mozaik takav, općenito 
saradnici šalju na brzu ruku izrađene stvari, često i vrlo 
neuredno — i onda se čude. 

»Elka«. Dopis bez potpisa! — »Uvijek« nije još za 
štampu. 

»Podgorka«. Pjesmica »Bol!« slaba je, treba još 
pričekati. 

D. V-a. Sp. Vaše zagonetke pogrešne su pa i ne¬ 
uredno pisane; ne možemo ih upotrijebiti. 

Dr. Al. P. Pišite crnilom i uredno! Ovako to ne ide. 

»Zmaj Starogr.« Pročitali smo Vaše inače pomno 
napisane radnje, ali ih na žalost ne možemo primiti; 
slaba obrada, iako ima mnogo dobre volje i osjećaja. 
Treba još pričekati. 

M. N. S. Od Vaših pjesama moći ćemo upotrijebiti 
»Kada...«. 

»Erko«. »Veće nad mrt. gr.« nije za tisak; slabo! 

M. L. Od zagonetaka ući će, po vremenu, »Broj¬ 
čanka«, ostalo ne; »Proljeće« još nije za tisak. 

»Nikola«. Od Vaših pjesama najbolje je uspjela 
»Spominjem se opet. ..«, ostale su slabije i ne ulaze. 

»Tuđinac«. Vaše pjesme će ući, kako Vam je jav¬ 
ljeno. Ima i drugih saradnika, pa se treba ustrpjeti. 

»Gorski«. Vaše pjesme još nijesu za tisak, treba još 
čekati; doći će i zrelija vremena. 

»Sr. zm.« »Konj. skok« (iz narod, pjesme) ulazi, 

ostalo ne; pjesmica je slaba. 

T. P. Od Vaših je pjesama najbolja »Ne.mogu«; pri¬ 
prosta je s narod, motivom i glatko teče, no za naš list 
nije. Ostale znatno zaostaju. Možda bi se dala nešto 
dotjerati »Ljubav roda«, samo ne znamo, tko je taj 
»vođa«. 

»Jelenče«. Čitava je stvarca prilično prazna i do¬ 
sadna, istom potkraj ulazi malo života; obrada slaba. 
Treba još malo pričekati i čitati. 

V-ć. S. »Ugasnule nade« nijesu još za štampu; jezik, 
sadržaj, stil — sve je to slabo, iako ima tu i volje i osje¬ 
ćaja. Čekajmo još! 

Fr. F. Vaša pripovijetka »Ub. Vanja« nagrađena je; 
izvolite nam poslati svoju adresu. 

Ispravak! U br. 2, str. 31., 3. stih odozgo desno ima 
glasiti: — i otkupi, što uništiš.*. Uredništvo. 

